WAYANG KULIT NAJIB DI SEBALIK ARAHAN PINDA LAPORAN AUDIT 1MDB

 Walaupun tidak disebut dalam bentuk pengakuan yang jelas, tetapi nyata boleh difahami oleh sesiapa saja bahawa Najib Razak secara tidak langsung mengakui beliau telah mengarahkan pindaan dilakukan terhadap laporan audit 1MDB.

 Berhubung pendedahan Ketua Audit Negara, Dr. Madinah Mohamad bahawa Najib melalui Ketua Setiausaha Sulitnya ketika itu, Shukry Salleh yang mengarahkan pindaan itu, peguam Shafee Abdullah berkata, maklumat yang dikeluarkan daripada laporan audit itu bukanlah perkara yang baru.

 Maklumat yang dikeluarkan itu, salah satunya ialah mengenai kehadiran Jho Low dalam mesyuarat Lembaga Pengarah 1MDB.

 Najib dalam kenyataannya kemudian juga menegaskan, maklumat berkaitan kehadiran Jho Low dalam mesyuarat Lembaga Pengarah 1MDB yang dikeluarkan daripada laporan audit itu sama sekali bukan perkara baru.

 Kata beliau, maklumat tersebut sudah pun disebut dan dilaporkan sejak tahun 2015 lagi.

 Sehubungan itu, beliau menafikan tindakan mengeluarkan maklumat itu sebagai percubaan untuk menutup sesuatu berkaitan skandal 1MDB.

 Tetapi, jika ia bukan maklumat baru dan tidak pula sebagai percubaan menutup skandal 1MDB, mengapa ia diarah dipadamkan daripada laporan audit itu?

 Bukankah maklumat itu sepatutnya dibiarkan saja ada dalam laporan audit?

 Sudahlah begitu, selepas maklumat tersebut dikeluarkan, laporan audit itu kemudiannya diletakkan pula di bawah Akta Rahsia Rasmi atau OSA.

 Makna kata, setelah pindaan dibuat dengan membuang maklumat mengenai kehadiran Jho Low dalam mesyuarat Lembaga Pengarah 1MDB, laporan audit itu akhirnya tidak boleh dibaca oleh sesiapa akhirnya kerana telah diletakkan di bawah OSA.

 Jadi, untuk apa diarahkan pindaan jika akhirnya ia diletakkan di bawah OSA?

 Kebiasaannya, oleh kerana tidak ada pindaanlah maka barulah logik laporan audit itu diletakkan di bawah OSA.

 Ehh..apa Najib buat ni?

 Sebenarnya, di sinilah terletaknya wayang kulit yang cuba Najib pentaskan untuk menyelamatkan dirinya dan melindungi Jho Low dalam skandal 1MDB.

 Najib memang mahu pada akhirnya laporan audit itu didedahkan kepada umum untuk membuktikan beliau bersih dan tidak melindungi apa-apa atau sesiapa dalam skandal 1MDB yang menjadi perbualan di seluruh dunia.

 Tetapi, sementara beliau mengarahkan Kementerian Kewangan membayar hutang-hutang 1MDB dan menyelesaikan beberapa perkara lainnya, laporan audit itu perlu diOSAkan terlebih dahulu.

 Ia bagi memberi ruang agar beban hutang 1MDB dapat dikurangkan secara perlahan-lahan, sambil dalam waktu yang sama beliau berusaha memenangi PRU14 yang lalu.

 Perkara pokok yang penting bagi Najib untuk menutup “kurap dan pekung”  1MDB ialah BN menang PRU14.

 Apabila dalam tempoh beberapa tahun selepas PRU14 dan dalam keadaan BN kekal berkuasa serta beban hutang 1MDB juga berjaya dikurangkan, maka pada ketika itulah Najib akan tampil menunjukkan keikhlasannya dengan melepaskan laporan audit yang diOSAkannya itu untuk bebas dibaca oleh rakyat seluruhnya.

 Sudah tentu laporan audit yang sudah dilepaskan daripada OSA dan boleh dibaca oleh rakyat itu tidak ada langsung menampakkan apa-apa yang sumbing atau sumbang sama ada berkaitan Najib sendiri atau campurtangan Jho Low dalam urusniaga 1MDB kerana segala-galanya telah pun dipadamkan.

 Tambahan lagi ketika itu BN telah pun diberi mandat untuk berkuasa dan Najib masih lagi merupakan Perdana Menteri.

 Najib akhirnya dapat membuktikan tiada apa-apa skandal dalam 1MDB, malah dengan sikap telus yang ditunjukkannya, dirinya juga akan ternampak suci bersih bersamanya.

 Malangnya, semua wayang kulit Najib itu tidak menjadi kenyataan sebagaimana cuba dirancang apabila BN kalah PRU14 dan beliau sendiri tersingkir sebagai Perdana Menteri.

 Bahkan dengan perkara itu terdedah sekarang ini, Najib dan beberapa pegawai kerajaan lain yang tunduk kepada arahannya itu bukan saja akan disiasat satu persatu, malah tidak mustahil turut dihukum secara bersama atas perbuatan yang jelas suatu pengkhianatan kepada negara.
(ShahbudinHusin 26/11/2018)

0

0

votes
Article Rating
Kongsikan artikel ini


SEMUA KENA BERTENANG – INI KEJADIAN JENAYAH, TIADA KAITAN DENGAN ISU
KAUM ATAU AGAMA

KENYATAAN AKHBAR YAB PERDANA MENTERI BERKENAAN KEJADIAN DI KUIL SRI MAHA MARIAMMAN

 1. Saya mengikuti perkembangan yang berlaku melibatkan kejadian rusuhan di kuil Sri Maha Mariamman, Seafield, USJ25, Subang Jaya pada hari Isnin, 26hb November 2018.

 2. Saya juga telah dimaklumkan oleh pihak polis akan perkembangan terkini siasatan ke atas kejadian ini.

 3. Amat jelas dari siasatan awal bahawa kejadian pertama yang berlaku mempunyai unsur jenayah. Begitu juga kejadian susulan yang melibatkan kerosakan harta benda serta kecederaan kepada anggota polis.

 4. Tidak timbul sama sekali isu perkauman mahupun isu berkaitan agama walaupun ianya berkaitan perpindahan kuil.

 5. Kerana ianya berkaitan jenayah pihak polis telah diarah untuk mengambil tindakan lanjut bagi menangani serta mengawal situasi ini dengan segera.

 6. Kerajaan juga kesal dengan tindakan yang tidak bertanggungjawab penjenayah yang menimbulkan kekacauan di kawasan kuil dan yang telah mencederakan anggota pasukan keselamatan serta anggota penyelamat di dalam rusuhan ini.

 7. Penjenayah-penjenayah yang terlibat cuba melakukan rusuhan serta mencederakan anggota keselamatan dan penyelamat termasuk kerosakan harta benda awam akan dikenakan tindakan tegas mengikut undang-undang yang sedia ada.

 8. Bagi dalang jika ada di sebalik kejadian ini mereka juga tidak akan terlepas daripada menerima hukuman yang sewajarnya.

 9. Kerajaan juga ingin menasihati orang ramai agar tidak mendengar khabar angin serta tidak menyebarkan mesej yang tidak bertanggungjawab menerusi mana-mana media.

 10. Sekali lagi saya tegaskan kejadian ini adalah insiden jenayah dan tidak ada kaitan sama sekali dengan unsur-unsur lain.

 PEJABAT PERDANA MENTERI
 PUTRAJAYA
 27 NOVEMBER 2018

0

0

votes
Article Rating
Kongsikan artikel ini


TIGA WANITA YANG WAJAR DIBERI PENGHARGAAN

 Sebagaimana dilaporkan media, di sebalik terdedahnya arahan yang dibuat oleh Najib Razak untuk meminda laporan audit 1MDB yang jelas ianya adalah satu bentuk salah laku dan pengkhianatan kepada negara, segala-galanya bermula dengan hati berani seorang wanita.

 Nama wanita berkenaan ialah Saadatul Nafisah yang ketika berlakunya kejadian arahan meminda laporan audit itu berjawatan sebagai Pengarah Sektor Audit Kerajaan di Jabatan Audit Negara.

 Meskipun setelah pindaan sebagaimana yang telah diarahkan oleh Najib itu telah disempurnakan dan beliau kemudian diarah untuk memusnahkan salinan asal tersebut, Saadatul Nafisah yang peranannya menjalankan kerja-kerja audit serta menyediakan laporan audit 1MDB, telah memilih menjadi berani dengan menidakkan arahan yang diberi kepadanya itu.

 Beliau sebaliknya menyimpan satu salinan asal yang belum dipinda itu dalam simpanannya.

 Apabila bersara kemudiannya, beliau menyerahkan salinan asal tersebut kepada pengganti yang mengambil alih jawatannya iaitu Nor Salwani.

 Nor Salwani terus menyimpan salinan itu sehinggalah selepas itu beliau menyerahkannya kepada Dr. Madinah Mohamad yang dilantik menjadi Ketua Audit Negara yang baru menggantikan Ambring Buang pada 23 Februari 2017.

 Walaupun memiliki salinan asal yang tidak dipinda itu, Dr. Madinah sedar beliau tidak mungkin dapat berbuat apa-apa pada waktu itu kerana pentadbiran kerajaan masih dikuasai oleh Najib dan mereka yang sedia bersekongkol dengannya.

 Hanya apabila BN tumbang pada 9 Mei lalu dan teraju kerajaan bertukar tangan, barulah Dr. Madinah memaklumkan kepada PAC bahawa laporan audit yang dibentangkan kepada badan itu adalah laporan yang sudah diubahsuai.

 Pada 23 November lalu, Dr. Madinah juga telah membentangkan laporannya kepada Kabinet berkaitan rentetan peristiwa pengubahsuaian laporan audit 1MDB itu serta mendedahkan mereka yang terlibat bersama menjayakan arahan salah laku Najib itu.

 Bermakna, tanpa keberanian ketiga-tiga wanita di atas, segala salah laku, penyelewengan dan pengkhianatan Najib tidak mungkin akan tersedah kepada pengetahuan kita semua.

 Tanpa jiwa berani dan hati cekal mereka juga, segala-galanya mungkin akan terus tersembunyi daripada pengetahuan rakyat sehingga ke hari ini.

 Yang lebih menarik, Dr. Madinah adalah merupakan isteri kepada Ketua UMNO Bahagian Kepong, Rizuan Abd Hamid yang pernah berucap berdegar-degar di Perhimpunan Agung UMNO menyatakan kesediaan untuk mati mempertahankan Najib.

 Ternyata dalam hal ini, isteri Rizuan sendiri tidak sanggup mati bersama-sama suaminya untuk membela serta melindungi Najib yang terbukti melakukan salah laku.

 Maka, ketiga-tiga wanita ini sepatutnya diberikan penghargaan dan pengiktirafan yang sewajarnya atas sumbangan mereka membongkar satu lagi penyelewengan di peringkat tertinggi kerajaan yang diketuai oleh Najib.
(ShahbudinHusin 27/11/2018)

0

0

votes
Article Rating
Kongsikan artikel ini


ELOKLAH DIBATALKAN TERUS….

UMNO dan Pas kini dilaporkan sedang memikirkan semula penyertaan mereka dalam himpunan 8 Disember depan yang pada awalnya diadakan untuk membantah ratifikasi ICERD oleh kerajaan.

 Perkembangan terbaru ini dikatakan berikutan berlakunya kekacauan di sebuah kuil di Subang Jaya yang berlaku sejak dua hari lalu dan masih lagi dalam kawalan ketat pihak polis sehingga sekarang ini.

 Dilaporkan juga Pas akan mengadakan mesyuaratnya malam ini untuk membincangkan perkara itu, manakala UMNO setakat ini menyerahkan perkara itu kepada penganjur.

 Sebetulnya, sebagaimana dalam beberapa tulisan yang pernah dimuatkan dalam blog ini dan bersekali dengan pandangan mereka yang waras, sebaik saja kabinet sudah membuat keputusan tidak akan menandatangani ICERD, adalah lebih baik UMNO dan Pas tidak lagi meneruskan perhimpunan 8 Disember tersebut.

 Ia sudah tidak memberi makna apa-apa lagi, walaupun dengan alasan untuk meluahkan kesyukuran dan berterima kasih kepada kerajaan.

 Tidak pernah orang meluahkan rasa syukur atau mahu mengucapkan terima kasih dengan cara mengadakan perhimpunan di tempat terbuka.

 Kalau mahu beryukur dan berterima kasih, lebih-lebih lagi UMNO dan Pas adalah parti Melayu dan Islam,  seharusnya mereka mengadakan majlis kesyukuran di surau-surau dan masjid sambil bersedekah makanan kepada fakir miskin.

 Benda sudah selesai, nak berhimpun dan menjerit-jerit untuk apa lagi?

 Malah, lebih memalukan andainya perhimpunan 8 Disember nanti tidak mendapat sambutan seperti yang diharap-harapkan kerana tentu saja ketika ini tidak ramai lagi penyokong kedua-dua parti yang bersemangat seperti sebelum kabinet membuat keputusan tidak akan meratifikasikan ICERD.

 Tidakkah nanti, jika kehadiran yang datang hanya kecil saja jumlahnya, UMNO dan Pas juga yang malu akhirnya?

 Maka, langkah UMNO dan Pas mahu memikirkan semula penyertaan dalam perhimpunan 8 Disember nanti dan adalah tepat dan sebaik-baik keputusan jika terus dimuktamadkan dengan membatalkannya sama sekali.

 Tiada apa-apa lagi yang nak diperjuangkan berkenaan dengan ICERD ketika ini berikutan keputusan kerajaan itu.

 Lagi pula, kalau sekadar mahu menjadikannya sebagai isu politik, tarikh pilihanraya umum pun lambat lagi iaitu ada kira-kira empat tahun setengah lagi.

 Jadi, belajarlah bersabar dan bertenang-tenang dulu.
(ShahbudinHusin 28/11/2018)

0

0

votes
Article Rating
Kongsikan artikel ini


KESIMPULANNYA, PEMAJU YANG SALAH TAPI POLIS YANG TIDAK CUKUP TEGAS
LEBIH MENAMBAHKAN LAGI MASALAH

 Berdasarkan kenyataan media yang dikeluarkan oleh Menteri Dalam Negeri, Muhyiddin Yassin berhubung kekacauan di sebuah kuil di Subang Jaya, jelas yang menjadi punca segala-galanya  adalah pihak pemaju yang memiliki tanah tapak kuil tersebut.

 Dalam usaha untuk mengambil alih tanah milik mereka yang dijadikan tapak kuil, pemaju didapati telah melakukannya dengan cara yang bertentangan dengan undang-undang.

 Meskipun telah ada persetujuan bahawa proses itu mahu dilakukan dengan baik dan aman pada 26 November bermula jam 7.00 pagi, malah ia sudah pun dimaklumkan kepada pihak polis untuk membantu mengawal keadaan, tetapi pihak pemaju didapati telah mengupah sekumpulan samseng Melayu untuk memasuki secara ceroboh dan mengawal kawasan kuil seawal kira-kira jam 2.00 pagi iaitu sebelum ketibaan pihak polis.

 Peguam pemaju didapati telah membayar wang sebanyak RM150 ribu kepada ketua kumpulan samseng tersebut, tetapi 50 samseng yang menceroboh dan memasuki kuil hanya dibayar antara RM150 hingga RM300 sahaja setiap seorang.

 Dengan itu, bayaran kepada 50 samseng yang diarahkan menceroboh dan memasuki kuil itu adalah antara RM7,500 hingga RM15,000, sedangkan wang yang dibayar kepada ketua kumpulan yang berurusan dengan peguam ialah sebanyak RM150 ribu.

 Dalam erti kata lain, upah kepada 50 samseng itu hanya sekitar 10 peratus saja daripada bayaran RM150 ribu yang diterima oleh ketua kumpulan itu.

 Aduhhh…malangnya nasib Melayu, sudahlah dibayar upah untuk menceroboh tempat ibadah agama yang berbeza yang tidak sepatutnya dilakukan kerana ia tentu saja akan menimbulkan konflik kaum dan agama, lebih malang lagi upah yang diterima adalah seciput cuma berbanding laba berganda yang diraih oleh sang ketua.

 Dalam pada itu, meskipun urusan mengupah 50 samseng itu adalah dilakukan oleh peguam pemaju, adalah hampir pasti dan diyakini ia merupakan arahan atau kehendak pihak pemaju sebagai tuan punya tanah di mana terletaknya kuil tersebut.
Muhyiddin dalam sidang akhbarnya juga membayangkan perkara yang sama dengan tidak menolak kemungkinan duit itu datangnya daripada pemaju yang disalurkan kepada peguam terbabit.

 Ini kerana peguam biasanya adalah pihak yang hanya menurut arahan dan dibayar atas sesuatu arahan serta agak mustahil ada mana-mana peguam sedia mengeluarkan wang sendiri bagi sesuatu perkara yang mereka tiada kepentingan sama sekali.

 Maka, mahu tidak mahu, pemajulah yang bersalah dan harus dipersalahkan dalam hal ini.

 (Di penghujung artikel turut disertakan kenyataan media penuh oleh Muhyiddin untuk kita lebih memahami insiden kekacauan yang terjadi)

 Kenapa mereka tidak mahu mengikut cara yang betul untuk mengambil alih tanah itu sebagaimana yang sudah dipersetujui akan dilakukan bermula jam 7.00 pagi serta dengan bantuan pihak polis?

 Mengapa perlu mengupah kumpulan samseng dan bertindak dengan cara yang bertentangan dengan undang-undang?

 Lebih buruk, akibat daripada tindakan yang melanggar undang-undang itu telah menyebabkan tercetusnya rusuhan yang melibatkan banyak kecederaan dan kenderaan dibakar serta nyaris-nyaris meletusnya suatu kekacauan yang melibatkan kaum dan agama di negara kita.

 Disebabkannya jugalah telah berlaku di mana seorang anggota bomba Melayu cedera parah dan sehingga kini masih lagi tidak sedarkan diri.

 Bagaimana jika kekacauan itu berakhir dengan rusuhan kaum yang tidak terkawal sudahnya?
Untuk itu, tindakan undang-undang yang sekeras-keras harus diambil kepada sesiapa juga yang terlibat sehingga tercetusnya pergaduhan dan kekacauan tersebut.

 Berkaitan hal ini, perkara yang turut sama menyumbang kepada kejadian rusuhan berlarutan sehingga dua tiga hari ialah ketidaktegasan pihak polis dalam bertindak ketika di awal kejadian.

 Sepatutnya pihak polis perlu tegas dan tidak berlengah-lengah dalam bertindak bagi membendung kejadian daripada menjadi lebih parah kerana ini adalah kejadian jenayah dan perlanggaran terhadap undang-undang.

 Alasan pihak polis sebagaimana kenyataan Ketua Polis Negara, Mohamad Fuzi Harun bahawa mereka tidak boleh meredakan rusuhan dengan menembak air kerana kuil adalah kawasan rumah ibadat, sebenarnya tidak masuk akal sama sekali.

 Apakah pihak polis lupa bahawa ketika era kebangkitan reformasi dahulu semburan air banyak dilakukan di kawasan Masjid Jamek dan juga Masjid Kampung Baru?
Apa bezanya masjid dengan kuil?

 Apa yang diminta bukanlah untuk polis bertindak secara keterlaluan atau keras, tetapi cukup sekadar mematuhi SOP sedia ada dalam menangani sesuatu kekacauan, jenayah dan juga rusuhan.

 Lebih-lebih lagi jika kekacauan yang boleh disemarakkan dengan api perkauman dan agama, pihak polis tidak boleh berkompromi sama sekali kerana bahayanya terlalu besar untuk dibiarkan berlarutan, apa lagi sehingga dua atau tiga hari lamanya.

 Yang tidak kurang pentingnya, insiden di Subang Jaya ini seharusnya menjadi pengajaran kepada Ketua Polis Negara agar selepas ini mesti menampakkan kepimpinan yang lebih tegas dan berani dalam menegakkan undang-undang negara.
(ShahbudinHusin 28/11/2018)
DI BAWAH ADALAH KENYATAAN MEDIA YB TAN SRI DATO’ HJ MUHYIDDIN HJ MOHD YASSIN MENTERI DALAM NEGERI BERKAITAN ISU PERGADUHAN TERSEBUT.

 1. Isu pergaduhan di Kuil Sri Maha Mariamman, Seafield, Subang Jaya pada 26 November 2018 telah mendapat perhatian rakyat. Pelbagai telahan telah dibuat berhubung insiden ini terutamanya mengenai penglibatan sekumpulan lelaki Melayu yang menceroboh kuil penganut agama Hindu dan menimbulkan kekecohan di tempat kejadian.

 2. Kerajaan memandang serius insiden ini yang telah mewujudkan keresahan dalam kalangan masyarakat berbilang kaum dan agama di negara kita.

 3. Saya ingin menjelaskan bahawa berdasarkan siasatan polis, insiden ini tiada kaitan sama sekali dengan isu perkauman. Kejadian ini berlaku berpunca daripada pertikaian antara pihak pemaju One City Development Sdn Bhd dan ahli jawatankuasa kuil mengenai hak milik tanah tapak kuil tersebut.

 4. Sebagai penyelesaian kepada pertikaian ini, Mahkamah Tinggi Shah Alam pada 11 Mac 2014 telah merekodkan penghakiman persetujuan bahawa kuil tersebut akan dipindahkan ke satu lokasi baharu yang disedikan oleh pihak pemaju dan tapak asal kuil diserahkan kepada syarikat pemaju yang merupakan pemilik tanah.

 5. Namun demikian, penghakiman persetujuan ini tidak dapat dilaksanakan kerana terdapat pihak penganut agama Hindu yang membantah penghakiman tersebut.

 6. Berdasarkan siasatan pihak polis, terdapat dua kumpulan penganut agama Hindu dalam kes ini yang mana satu daripadanya bersetuju untuk berpindah dan satu kumpulan lagi tidak bersetuju.

 7. Setelah beberapa siri rundingan antara pihak-pihak ini gagal mencapai kata sepakat, pihak pemaju telah merancang untuk melaksanakan perintah mahkamah dengan mengambilalih tapak kuil tersebut sepertimana perintah mahkamah.

 8. Beberapa cubaan telah dibuat oleh pihak pemaju untuk mengambilalih tapak kuil tersebut tetapi gagal disebabkan bantahan daripada kumpulan penganut agama Hindu dan kekecohan yang berlaku di tapak kuil.

 9. Susulan itu, pihak pemaju sekali lagi merancang untuk mengambilalih tapak kuil yang dijadualkan bermula pada jam 7.00 pagi 26 November 2018. Perbincangan mengenainya telah diadakan di antara pihak pemaju dan ahli jawatankuasa kuil. Pihak polis juga telah dimaklumkan mengenai rancangan ini dan bersedia untuk mengawal ketenteraman di sekitar kawasan kuil tersebut.

 10. Namun demikian, pihak yang dikaitkan dengan syarikat pemaju telah tidak mematuhi proses pengambilalihan tapak kuil sepertimana yang dirancang mengikut peruntukan undang-undang. Siasatan pihak polis mendapati peguam kepada syarikat pemaju telah mengupah sekumpulan lelaki Melayu untuk menceroboh kuil tersebut dan mengawal kawasan kuil sebelum ketibaan pihak pemaju dan polis pada pagi 26 November 2018.

  11. Berdasarkan siasatan polis, sejumlah RM150,000 telah diserahkan kepada ketua kumpulan ini untuk melakukan kerja menceroboh, mengambilalih dan mengawal kuil. Seramai lebih kurang 50 orang telah diupah untuk melakukan kerja ini yang setiap setiap seorang daripada mereka menerima bayaran antara RM150 hingga RM300.

 12. Tindakan menceroboh yang amat tidak bertanggungjawab dan menyalahi undang-undang ini telah menimbulkan kemarahan penganut agama Hindu yang berada di kawasan kejadian sehingga menimbulkan kekecohan, pergaduhan dan kerosakan harta benda.

 13. Saya amat kesal dengan tindakan gopoh dan cuai yang diambil oleh pihak yang dikaitkan dengan syarikat pemaju yang jelas melanggar undang-undang. Sekiranya tindakan gopoh dan cuai ini tidak diambil, saya percaya insiden pergaduhan di antara kumpulan lelaki Melayu dan penganut agama Hindu di Kuil Sri Maha Mariamman tidak berlaku.

 14. Susulan insiden ini, pihak polis telah menahan 21 orang individu untuk membantu siasatan. Pihak polis masih menjalankan siasatan untuk mengenalpasti individu-individu lain yang terbabit di dalam insiden ini, termasuk kejadian rusuhan yang melibatkan sekumpulan kaum India pada malam 27 November 2018. Insiden kedua ini telah menyebabkan kecederaan kepada seorang anggota bomba dan seorang anggota polis selain kerosakan harta benda milik awam dan persendirian.

 15. Saya telah diberikan taklimat terperinci oleh Ketua Polis Negara mengenai kedua-dua insiden ini dan saya percaya pihak polis akan dapat melengkapkan siasatan dalam masa terdekat serta membawa mereka yang terbabit dalam perbuatan jenayah ini ke muka pengadilan secepat mungkin.

 16. Saya ingin menegaskan bahawa insiden pergaduhan di Kuil Sri Maha Mariamman tiada kaitan sama sekali dengan isu perkauman. Masyarakat pelbagai kaum di Malaysia telah hidup secara aman dan harmoni sejak sekian lama. Tidak mungkin kerana satu kejadian terpencil yang membabitkan pertikaian antara jawatankuasa kuil dan pihak pemaju dijadikan sebab untuk mengeruhkan hubungan kaum dan agama di negara kita.

 17. Saya menggesa pihak-pihak yang terlibat di dalam isu pertikaian hak milik tanah tapak Kuil Sri Maha Mariamman supaya menyelesaikan pertikaian tersebut secara baik menurut saluran undang-undang. Jangan ada mana-mana pihak yang cuba memanipulasi isu ini untuk mencetuskan ketegangan kaum.

 18. Saya telah mengarahkan pihak polis supaya mengambil tindakan tegas terhadap mana-mana pihak yang melanggar undang-undang berhubung insiden ini. Ini termasuk mereka yang membuat kenyataan berbaur perkauman yang bersifat provokatif, menyebarkan berita palsu yang berunsur fitnah dan hasutan serta menganjurkan perhimpunan-perhimpunan untuk membakar sentimen kaum.

 19. Sebagai pihak yang dipertanggungjawabkan untuk memelihara keselamatan dan keamanan negara, Kementerian Dalam Negeri dan Polis DiRaja Malaysia tidak akan berkompromi dengan sebarang perbuatan yang menjejaskan ketenteraman awam. Tindakan tegas berlandaskan undang-undang akan diambil demi memelihara keselamatan dan keamanan negara.
KEMENTERIAN DALAM NEGERI PUTRAJAYA.
 28 NOVEMBER 2018.

0

0

votes
Article Rating
Kongsikan artikel ini


LANGKAH KERAJAAN YANG WAJAR DAN TEPAT

 Berikutan kekacauan dan hampir tercetusnya rusuhan di sebuah kuil di Subang Jaya yang pada asasnya berpunca daripada soal berkaitan tanah, Tun Mahathir Mohamad hari ini mengumumkan peraturan baru bagi pembinaan rumah ibadat pada masa depan.

 Peraturan baru yang diperkenalkan oleh Perdana Menteri ialah pembinaan rumah ibadat mesti mendapat kebenaran pihak berkuasa tempatan atau PBT dan tidak boleh lagi dibina di atas tanah yang bukan milik mereka.

 Sebagaimana janji Tun Mahathir dua hari lalu yang memberi jaminan insiden seperti di Subang Jaya tidak akan berulang lagi pada masa akan datang, peraturan baru ini bukan saja tepat dan wajar, malah mampu memenuhi janjinya itu.

 Banyak isu berkaitan rumah ibadah khususnya kuil ialah kerana ia selalunya dibina sesuka hati di merata-tempat, meskipun tidak dinafikan terdapat juga yang dibina di tanah persendirian dan mematuhi semua peraturan yang diperlukan.
Dalam kebanyakan kes, bukan saja kelulusan PBT jarang diambil kira, siapa pemilik tanah untuk mendirikan kuil juga kerapkali tidak dipedulikan.

 Asal saja ada tanah kosong yang berdekatan dengan penempatan mereka, selalunya di situlah dibina kuil bagi tujuan untuk beribadah.

 Memang tujuan beribadah itu baik, tapi apabila tidak mengikut saluran undang-undang, bahkan dibina di tanah orang atau pihak lain, di akhirnya nanti ia pasti akan menimbulkan masalah apabila pemilik sebenar mahu menggunakan tanah tersebut.

 Dalam hal ini, rumah ibadat orang Islam seperti surau dan masjid pun selalu memenuhi peraturan undang-undang seperti memperolehi kebenaran PBT dan pejabat agama terlebih dahulu, malah hampir tidak pernah ia dibina di atas tanah yang tidak ketahuan siapa pemiliknya.

 Selalunya masjid dan surau sama ada akan dibina di atas tanah kerajaan dengan mengemukakan permohonan terlebih dahulu atau di atas tanah yang diwakafkan.

 Sebab itu, isu perebutan atau pergaduhan berkaitan tanah hampir tidak pernah berlaku melibatkan pembinaan masjid atau surau.

 Makanya, jika masjid dan surau pun boleh mematuhi peraturan dan pembinaannya sedaya upaya cuba dilakukan dengan memenuhi semua peruntukan undang-undang, tiada sebab penganut agama lain tidak boleh turut sama melakukannya.

 Jika peraturan dan undang-undang sentiasa dipatuhi, pasti tidak akan timbul apa-apa masalah di kemudian hari nanti.
(ShahbudinHusin 29/11/2018)

0

0

votes
Article Rating
Kongsikan artikel ini


ELOK JUGA JIKA DIDEDAHKAN SEGALA-GALANYA…..

Ada dua isu pokok yang perlu diberikan perhatian dalam isu kononnya ada komplot mahu menjatuhkan Menteri Besar Perak, Ahmad Faizal Azumu.

 Pertama, pendedahan Ketua Pembangkang di DUN Perak, Shaarani Mohamad berkenaan perkara tersebut.

 Kedua, pengakuan Exco Perak sendiri, Asmuni Awi bahawa beliau pernah ditawarkan jawatan Menteri Besar jika setuju bersama-sama menjayakan komplot itu.

 Selain Shaarani perlu mendedahkan perkara itu, sama ada berkenaan siapa Adun-Adun dan Exco yang didakwa terlibat atau kemungkinan wujudnya pemberian habuan, Asmuni juga bertanggungjawab memberitahu mereka yang menawarkannya jawatan ketua kerajaan negeri itu.

 Tentunya dalam hal ini ramai yang ingin tahu mengapa Asmuni yang ditawarkan jawatan Menteri Besar itu?

 Mengapa tidak pemimpin lain atau terdapat jugakah pemimpin lain yang turut diberikan tawaran yang sama?

 Jika ada, pemimpin terbabit juga perlu tampil dengan segera.

 Dan sekiranya wujud tawaran yang berbentuk wang tunai atau habuan-habuan lain, maka ia perlu dilaporkan kepada PDRM atau SPRM untuk diambil tindakan yang sewajarnya.

 Tidak guna, tak kira siapa pun mahu terus bercakap mengenai isu ini jika tiada keberanian untuk mendedahkan perkara yang sebenarnya secara terbuka.

 Kalau sudah berani bercakap mengenainya, mengapa perlu takut untuk berterus-terang?

 Lebih-lebih lagi Menteri Besar Perak sendiri dalam kenyataan yang menyifatkan suatu kesalahan jika Shaarani menyorokkan perkara itu, ia sebenarnya adalah cabaran kepada beliau untuk mendedahkan dan memberitahu perkara yang sebenarnya.

 Malulah kalau tak berani menyahut cabaran itu?
(ShahbudinHusin 30/11/2018)

0

0

votes
Article Rating
Kongsikan artikel ini


MCA KELUAR BN?

Kesian ada, simpati ada dan nak ketawa pun dengan nasib yang menimpa UMNO serta BN sejak di bawah kepimpinan Zahid Hamidi sekarang ini.

 Kedudukan beliau sebagai Presiden UMNO dan Pengerusi BN nampaknya langsung tidak dihormati oleh rakan komponennya sendiri iaitu MCA.

 Dalam perhimpunan agung MCA yang akan diadakan hujung minggu ini, buat pertama kali parti itu tidak mengundang Zahid Hamidi selaku Pengerusi BN untuk memberikan ucapan perasmian sebagaimana lazimnya.

 Sebagai gantinya, ucapan pembukaan perhimpunan agung MCA tahun ini akan disampaikan oleh Liow Tiong Lai, bekas Presiden MCA yang perhimpunan agung kali ini merupakan kehadiran terakhir baginya sebelum menyerahkan jawatan itu kepada penggantinya, Wee Ka Siong.

 Lebih daripada itu, MCA juga tidak mengundang wakil UMNO untuk hadir dalam perhimpunan yang diadakannya pada tahun ini.

 Turut tidak diberikan undangan ialah MIC, satu lagi rakan komponen yang ada dalam BN.

 Yang nyata, langkah ini memperlihatkan MCA benar-benar menunjukkan penentangannya terhadap hubungan kerjasama antara UMNO dengan Pas.

 Jika sebelum ini parti itu hanya bersuara menentang kerjasama itu,  kini ia secara terbuka membuktikannya dengan tidak memperdulikan lagi kedudukan Pengerusi BN yang juga merupakan Presiden UMNO.

 Apa jadi dengan MCA selepas ini?

 Adakah ia akan terus kekal bersama BN atau ini tanda-tanda ia akan meninggalkan gabungan itu?
(ShahbudinHusin 30/11/2018)

0

0

votes
Article Rating
Kongsikan artikel ini


POLIS AKAN PANTAU HIMPUNAN JIHAD PERKASA ESOK – MUHYIDDIN

KENYATAAN MEDIA

 YB TAN SRI DATO’ HJ MUHYIDDIN HJ MOHD YASSIN
 MENTERI DALAM NEGERI

 Berhubung Himpunan Jihad Perkasa yang dirancang diadakan di Jalan Raja Alang, Kampung Baru, Kuala Lumpur sempena Persidangan Agung Tahunan Perkasa ke-9 pada 2 Disember 2018, saya ingin mengingatkan pihak penganjur dan peserta perhimpunan ini supaya berhimpun secara aman dan mematuhi undang-undang pada setiap masa.

 Elakkan daripada mengambil tindakan yang mengganggu ketenteraman awam atau mengeluarkan sebarang kenyataan yang boleh menyebabkan ketegangan dalam hubungan antara kaum.

 Pihak polis akan memantau perhimpunan ini untuk memastikan ia berlangsung dengan aman dan undang-undang negara dipatuhi.

 Tindakan tegas akan diambil terhadap mana-mana pihak yang didapati melanggar undang-undang.

 Negara kita baru sahaja melalui insiden kekecohan di Kuil Sri Maha Mariamman, Seafield yang telah menyebabkan keresahan dalam masyarakat pelbagai kaum di Malaysia.

 Justeru, adalah menjadi tanggungjawab semua pihak untuk tidak mengambil sebarang tindakan yang boleh mengeruhkan keadaan yang telah pun dapat dikawal pada masa ini.

 Saya percaya Perkasa sebagai sebuah pertubuhan bukan kerajaan yang telah lama tertubuh di bawah kepimpinan yang bertanggungjawab pasti memahami dan sentiasa mendukung prinsip kedaulatan undang-undang (rule of law), keharmonian rakyat serta ketenteraman dan keamanan negara.

 TAN SRI DATO’ HJ MUHYIDDIN HJ MOHD YASSIN
 Menteri Dalam Negeri
 1 Disember 2018

0

0

votes
Article Rating
Kongsikan artikel ini


SATU LAGI PENGKHIANATAN ERA BN KEPADA UMAT ISLAM DI MALAYSIA

 Lewat petang semalam, Tabung Haji telah membuat dua laporan polis terhadap bekas Pengerusi, Abdul Azeez Rahim serta beberapa pengurusan kanannya yang lain.

 Laporan pertama terhadap Yayasan Tabung Haji yang ditubuhkan pada 2016 kerana penyalahgunaan dana berjumlah RM22 juta untuk tujuan politik.

 Yayasan Tabung Haji yang pada asalnya ditubuhkan untuk tujuan kemanusiaan serta membantu golongn miskin dan kurang berkeupayaan, tetapi digunakan untuk tujuan politik adalah bertentangan dengan Memorandum dan Artikel Persatuan yayasan berkenaan.

 Lembaga pemenang amanah yayasan yang disasarkan dalam laporan polis itu ialah Abdul Azeez, bekas CEO Tabung Haji, Ismee Ismail, seorang lagi bekas CEO, Johan Abdullah, Ketua Pegawai Operasi, Adi Azuan dan Ketua Pegawai Kewangan, Rozaida Omar.
Laporan polis kedua pula ialah terhadap Ismee serta dua yang lain iaitu Penasihat Undang-Undang, Hazlina Mohd Khalid dan Pengurus Besar Kanan Perkhidmatan Korporat dan Hartanah, Rifina Mohd Arif.

 Ia berkaitan salah nyata dan menyekat maklumat berhubung penjualan saham Tabung Haji pada 2012 sebanyak 95 peratus dalam PT TH Indo Plantations yang dipegang dua anak syarikatnya, TH Indopalms Sdn Bhd dan TH Indo Industries Sdn Bhd kepada PT Borneo Pacific dengan harga AS$910 juta atau RM3.7 bilion.

 PT TH Indo Plantations adalah sebuah syarikat yang memiliki 83,000 ladang kelapa sawit di Indonesia.

 Kedua-dua laporan polis ini adalah hasil siasatan dalaman sejak pengurusan baru mengambil alih Tabung Haji bermula Julai lalu.

 Berdasarkan kedua-dua laporan polis itu, terutama laporan polis yang pertama, nyata sekali bahawa sejak Abdul Azeez yang dilantik oleh Najib Razak menjadi Pengerusi Tabung Haji, dana pendeposit atau keuntungannya telah digunakan secara tidak wajar dan untuk tujuan politik pihak tertentu.

 Tidakkah ini merupakan satu bentuk pengkhianatan kerana dana Tabung Haji tidak sepatutnya digunakan untuk sesuatu tujuan lain yang tiada kaitan dengan kepentingan pendeposit atau agensi itu sendiri?
Untuk kepentingan politik siapa dana Yayasan Tabung Haji sebanyak RM22 juta itu telah disalahgunakan?

 Berkenaan laporan polis kedua, untuk tujuan apakah sekatan maklumat dilakukan dalam penjualan saham tersebut?

 Adakah ia untuk tujuan mengambil keuntungan dan menutup sesuatu penyelewengan?

 Dengan adanya laporan polis itu, keinginan ramai, khususnya pendeposit yang menyimpan wang dengan tujuan untuk menunaikan haji ke Mekah tidak lain ialah agar apa jua penyelewengan dan salah laku hendaklah dibawa ke muka pengadilan tanpa kompromi.

 Menyeleweng dana orang miskin yang menyimpan sedikit demi sedikit wang untuk menunaikan rukun Islam kelima adalah nyata perbuataan yang yang tidak boleh diterima, malah tidak keterlaluan kalau mahu dikata hanya sanggup dilakukan oleh  golongam “syaitan yang bertopengkan manusia” semata-mata.
(ShahbudinHusin 01/12/2018)

0

0

votes
Article Rating
Kongsikan artikel ini


TABUNG HAJI: ALHAMDULILLAH

 Dalam banyak-banyak pendedahan yang saya pernah terlibat, antara sumpah seranah yang paling teruk saya terima adalah bila saya bangkit bercakap mengenai kepincangan kewangan Tabung Haji.

 Saya mula mempersoalkan penglibatan dana Tabung Haji dengan 1MDB sejak Mac 2015.

 Apabila rizab Tabung Haji menjadi negatif seperti yang disahkan surat dari Bank Negara, saya mula memberi perhatian meneliti kedudukan kewangan Tabung Haji dan pelaburan-pelaburan Tabung Haji yang gagal.

 Berpuluh-puluh analisis saya mengenai masalah kewangan Tabung Haji boleh dibaca di
https://rafiziramli.com/category/tabung-haji/

 Saya dikeji secara berterusan, baik dari kalangan penyokong Umno, PAS mahupun rakyat biasa. Tidak ramai sahabat-sahabat yang berani datang memberi sokongan kerana takut menjadi mangsa serangan juga.

 Saya ditahan, didakwa dan masih menjalani perbicaraan kononnya memfitnah Tabung Haji. Ada pimpinan kanan yang menuduh kononnya saya telah menyebabkan ribuan orang Islam tidak boleh menunaikan ibadah haji.

 Tidak cukup dengan makian berjemaah selama beberapa tahun, pengurusan Tabung Haji sebelum ini telah mendapatkan cop “puas hati” dari pimpinan PAS.

 Oleh kerana pimpinan PAS telah memberikan cop “puas hati”, makian berjemaah itu makin berganda.

 Saya dimaklumkan laporan polis telah di buat terhadap bekas pengurusan kanan Tabung Haji, termasuk seorang pengurusan kanan yang menjadi saksi utama dalam kes saya di mahkamah.

 Saya berdoa supaya lebih ramai rakyat Malaysia yang boleh menilai sesuatu isu melangkaui pandangan sempit kepartian.

 Apabila saya mengambil risiko membongkar masalah pengurusan di Tabung Haji, sepatutnya fakta yang saya bentangkan itu diambil kira. Jangan kerana pembongkaran itu datang dari seorang pemimpin parti lawan, fakta yang dibawa ditolak bulat-bulat dan dibalas dengan satu ungkapan mudah: “Ini semuda fitnah”.

 Saya akan terus meneliti setiap satu kes berdasarkan fakta dan ilmu yang ada pada saya. Walaupun sepatutnya tanggungjawab meneliti prestasi kerajaan persekutuan dipikul oleh pembangkang (UMNO dan PAS), saya akan tetap meneliti dan bersuara.

 Kalau saya sanggup ke penjara sebelum ini bersuara mengenai Tabung Haji walau diserang hebat, In Sha Allah saya berkemampuan untuk terus bersuara sekarang.

 Saya hanya berdoa rakyat dan penyokong tegar parti-parti (baik PH, UMNO atau PAS) lebih terbuka meneliti setiap fakta.

 Jangan ulangi episod Tabung Haji – walaupun faktanya jelas, ramai-ramai bersekongkol menyembunyikan kerosakan dan menidakkan kebenaran hanya kerana yang membawa fakta itu seorang dari parti lawan.

 Rafizi Ramli
 1 Disember 2018

0

0

votes
Article Rating
Kongsikan artikel ini


UMNO DAN PAS MAKIN MELALUT DENGAN TUJUAN BERHIMPUN 8 DISEMBER INI

 Kira-kira seminggu sebelum berlangsungnya Himpunan Bantah ICERD pada 8 Disember yang pada asasnya sudah tidak relevan lagi untuk diteruskan, UMNO dan Pas kelihatan semakin keliru dan melalut dengan tujuan mereka berhimpun itu.

 Sebaik kabinet membuat keputusan tidak akan meratifikasikan ICERD pada 23 November lalu, ikut hukum akal yang waras, himpunan itu tidak sepatutnya lagi diteruskan.

 Bagaimanapun UMNO berkeras untuk meneruskannya dengan alasan ia sebagai tanda terima kasih kepada kerajaan kerana tidak meratifikasikan ICERD akhirnya.

 Senada dengan pendirian UMNO itu, Pas pula mengatakan mereka mahu terus berhimpun sebagai tanda kesyukuran lantaran kerajaan kesudahannya membuat keputusan membatalkan pengesahan terhadap ICERD.

 Lagi pun, kata Timbalan Presiden Pas, Tuan Ibrahim Tuan Man, sukar untuk mereka membatalkan begitu saja daripada berhimpun kerana baju-T, bas, bilik hotel dan lain-lain persiapan sudah pun ditempah.
Kemudian selepas itu, Hadi Awang pula berhujah bahawa Pas mengambil keputusan meneruskan penyertaan dalam perhimpunan membantah ICERD kerana ingin mengajar sesetengah menteri yang didapati masih mengeluarkan kenyataan membayangkan seolah-olah konvensyen PBB itu akan diratifikasi juga pada suatu hari nanti.

 Kata Hadi, menteri perlu menghormati Perdana Menteri yang sudah pun mengeluarkan kenyataan tidak akan menandatangani ICERD itu.

 Sementara itu, UMNO pula menerusi Ketua Pemudanya, Asyraf Wajdi Dusuki berkata, himpunan 8 Disember nanti bukan saja untuk membantah ICERD, tetapi juga bertujuan menuntut janji daripada Pakatan Harapan.

 Tegasnya, ini berikutan masih banyak janji Pakatan Harapan kepada rakyat masih belum ditunaikan sehingga kini.

 Apa yang nyata di sebalik semua ini ialah UMNO dan Pas jelas tidak konsisten berhubung sebab dan tujuan mereka berhimpun pada 8 Disember nanti, walaupun setelah kerajaan memutuskan tidak akan meratifikasikan ICERD.

 Daripada untuk berterima kasih dan bersyukur, ia kemudian berubah kepada alasan kononnya disebabkan baju T, bas dan hotel sudah ditempah dan kemudian bertukar pula untuk tujuan mengajar sesetengah menteri serta menuntut janji-janji ditunaikan.

Kenapa berubah-ubah dan kian melalut?
 Menjelang hari-hari terakhir atau sehari dua sebelum  8 Disember ini, tidak mustahil UMNO dan Pas akan memberi sebab dan tujuan lain pula mengapa mereka meneruskan juga perhimpunan itu.

 Sebabnya tidak lain ialah UMNO dan Pas mengadakan himpunan 8 Disember ini semata-mata kerana tujuan politik semata-mata. Mereka sentiasa mengubah tujuannya untuk mewajarkan perhimpunan itu sambil mengabuinya daripada penyokong masing-masing.

 ICERD hanyalah ‘kambing hitam’ untuk menghalalkan matlamat politik kedua-dua parti itu untuk menekan, menghasut, menimbulkan huru-hara dan jika boleh, akhirnya menjadikan kerajaan pimpinan Tun Mahathir terus tidak stabil dengan sentimen kaum dan agama yang akan terus dibakar dan diapi-apikan.

 Itu saja tujuannya. Titik.
(ShahbudinHusin 02/12/2018).

0

0

votes
Article Rating
Kongsikan artikel ini


APAKAH PAS TIDAK PERCAYA ADA PENYELEWENGAN DALAM TABUNG HAJI?

 Pas dilaporkan berharap beberapa pendedahan berkaitan isu Tabung Haji kebelakangan ini tidak merupakan satu lagi siri balas dendam oleh kerajaan PH terhadap BN.

 Ketua Penerangannya, Nasruddin Hassan berkata, semua dakwaan yang terdedah setakat ini belum dibuktikan dan mesti disiasat, didakwa mengikut proses yang sewajarnya sebelum sesuatu hukuman dapat dibuat.

 “Pas berharap pendedahan terhadap penyelewangan yang didakwa berlaku dalam Tabung Haji kini bukan sekadar satu lagi siri balas dendam kerajaan Pakatan Harapan (PH) terhadap kerajaan lama yang direka tanpa bukti yang kukuh,” kata beliau dalam satu kenyataan.

 Seterusnya, bekas Ahli Parlimen Temerloh itu juga membayangkan keraguannya berkenaan pendedahan isu Tabung Haji kerana ia kononnya didedahkan hanya menjelang himpunan bantah ICERD pada 8 Disember ini.

 Sebagai “cinta baru” kepada UMNO, sebenarnya tidaklah memeranjatkan apabila Pas melalui Nasruddin mengeluarkan kenyataan sedemikian.
Hakikatnya, apabila seseorang itu sedang dilamun cinta, bagaimana “hitam” sekali pun gambaran yang diberikan kepada pasangan barunya itu, di hatinya ia tetap kelihatan “putih dan suci”.

 Begitu jugalah dengan Pas yang sedang asyik mahsyuk bercinta dengan UMNO sekarang ini.

 Kata dan dedahlah apa saja terhadap pemimpin UMNO,  pasti ada suara daripada Pas yang  membela dan tidak mempercayai segala tuduhan itu.

 Hakikatnya, apabila Nasruddin mengharapkan pendedahan berkenaan penyelewengan Tabung Haji bukanlah sesuatu yang bersifat balas dendam terhadap UMNO atau bertujuan mengalih perhatian, ia dengan sendirinya bermakna itulah tafsiran yang sudah tersemat dalam hatinya, kalau pun tidak dalam hati seluruh pimpinan Pas yang lain.

 Kenapa beliau cuba mengaitkan pendedahan itu dengan balas dendam atau tujuan-tujuan lain?

 Adakah beliau tidak percaya pemimpin UMNO sanggup melakukan penyelewengan atau salah guna kuasa dalam agensi suci seperti Tabung Haji?

 Ataukah mereka yang dilantik BN dalam Tabung Haji sebelum ini merupakan golongan suci dan maksum belaka?

 Untuk makluman Nasruddin, berlakunya sesuatu penyelewengan atau penipuan, baik dalam Tabung Haji atau di mana-mana sekali pun adalah kerana duit atau wang.

 Lebih-lebih lagi jika jumlah wang yang terlibat adalah besar, ia sudah tentu melibatkan lebih daripada tiga orang, banyak menggunakan dokumen dan perlunya melalui bank untuk transaksi atau proses pemindahan tunai.

 Dalam semua keadaan itu, segala-galanya ada bukti dan tidaklah mudah untuk menghapuskannya seperti memadam tulisan di papan hitam.

 Semakin besar penyelewengan, semakin sukar bukti mahu dipadamkan.

 Sebab itu, skandal 1MDB terdedah juga akhirnya, walaupun berbagai cara dan helah cuba diusahakan untuk menutupnya.

 Dalam kes penyelewengan Tabung Haji di mana pengurusan barunya sendiri sudah membuat dua laporan polis, sementara menunggu siasatan dijalankan, kita seharusnya meyakininya dengan sepenuh hati tindakan mereka itu.

 Selain lembaga pengarah dan pengurusan baru Tabung Haji sekarang bebas daripada kaitan dengan politik, jika laporan polis yang dibuat itu tidak benar atau fitnah, mereka dengan sendirinya juga terdedah kepada kesalahan membuat laporan palsu kepada polis.

 Maka, di mana logiknya pengurusan baru Tabung Haji sanggup berbuat demikian?

 Apa kepentingan mereka, bukan saja untuk kemungkinan menganiaya Azeez Rahim, malah terhadap himpunan membantah ICERD yang melibatkan UMNO dan Pas?
(ShahbudinHusin 03/12/2018)

0

0

votes
Article Rating
Kongsikan artikel ini


DEYYYY…KENAPA TAKUT DENGAN POLIS?

Berikutan laporan polis yang dibuat terhadapnya, bekas Pengerusi Tabung Haji, Abdul Azeez Rahim semalam  tampil dengan sidang akhbar yang antara lain mempertikaikan dua perkara:-

 Pertama, beliau mendakwa pengurusan Tabung Haji sekarang tidak mengikut peraturan yang sepatutnya kerana terus membuat laporan polis tanpa memanggilnya terlebih dahulu untuk memberi penjelasan berkenaan apa yang didakwa wujudnya penyelewengan dalam Yayasan Tabung Haji.

 Kedua, Ahli Parlimen Baling itu juga mendakwa, laporan polis yang dibuat terhadapnya adalah berniat jahat dan bertujuan mengaibkan dirinya.
Sehubungan itu, beliau melahirkan rasa kecewa kerana Tabung Haji memilih untuk terus membuat laporan sebelum dirinya diberi peluang untuk menjelaskan perkara sebenar melalui proses siasatan dalaman.

 Deyyyy…apa lu cakap ni?

 Sama ada mahu membuat laporan polis, memanggilnya memberi penjelasan atau apa saja tindakan, semua itu terpulang kepada peneraju Tabung Haji sekarang.

 Yang penting, jika mereka menemui wujud salah laku, penyelewengan dan seumpamanya, tugas mereka ialah mengambil tindakan dan meminta pihak berkuasa menjalankan siasatan.

 Apa yang Abdul Azeez perlu risau dengannya?

 Lagi pun, sama ada dipanggil untuk memberi keterangan atau dibuat laporan polis, kedua-dua tindakan itu tetap juga memerlukan beliau memberi penjelasan.

 Bezanya cuma mungkin kalau memberi penjelasan kepada Tabung Haji, ia dilakukan di pejabat manakala jika dengan polis, sudah tentulah kena datang ke balai polis untuk diambil keterangan bagi proses siasatan.

 Itu saja bezanya. Malah jika jika diminta memberi penjelasan terlebih dahulu pun, ia mungkin kemudiannya akan disusuli dengan laporan polis dan perlu hadir ke balai juga untuk memberikan keterangan.

 Bukankah dengan pihak pengurusan terus membuat laporan polis itu, ia dapat menjimatkan masa?

 Yang penting buat Abdul Azeez, berikan sajalah kerjasama dan penjelasan kepada pihak polis sebagaimana yang diperlukan nanti. Jangan takut, jangan risau dan jangan gundah gulana.

 Lebih-lebih lagi, jika kita yakin tidak bersalah dan berada di jalan yang benar, kita tidak perlu risau dengan siapa pun untuk berhadapan memberi penjelasan atau keterangan.

 Jangankan dengan polis, berhadapan dengan malaikat mungkar nangkir pun, kalau kita tiada salah apa-apa, kita tidak akan takut dengannya.

 Kenapa dalam hal ini Abdul Azeez semacam ada ketidakselesaan dan ketakutan untuk berhadapan dengan polis?
(ShahbudinHusin 04/12/2018).

0

0

votes
Article Rating
Kongsikan artikel ini


TABUNG HAJI OH TABUNG HAJI….

 Satu lagi kecurangan yang tidak sepatutnya berlaku dalam Tabung Haji terdedah kepada kita semua.

 Selepas dua laporan polis oleh Tabung Haji terhadap bekas Pengerusinya, Abdul Azeez Rahim dan beberapa pengurusan kanannya pada Jumaat lalu, sebuah akhbar di Singapura membuat satu lagi pendedahan mengejutkan mengenai agensi untuk membawa jemaah haji ke Mekah itu.

 Menurut laporan itu, Tabung Haji telah memalsukan buku akaunnya semata-mata untuk menunjukkan prestasi yang baik bagi pembayaran dividen yang dibuat sebelum PRU14 lalu.

 Pada ketika itu, dividen yang diumumkan ialah 6.25 peratus dengan jumlah pembayaran ialah RM2.7 bilion daripada kentungan bersih yang kononnya diraih sebanyak RM2.8 bilion.

 Pembayaran dividen itu dibayar tiga bulan sebelum tarikh pilihanraya umum yang lalu.
Perbuatan memalsu atau dalam erti kata lain menipu dalam buku akaun itu semata-mata untuk mewajarkan pembayaran yang tinggi kepada pendeposit sebelum PRU14 itu jelas menunjukkan Tabung Haji turut dipergunakan untuk kepentingan politik UMNO dan BN sebelum ini.

 Siapakah yang memberi arahan memalsukan buku akaun itu?

 Adakah ia atas arahan Abdul Azeez Rahim selaku Pengerusi Tabung Haji ketika itu?

 Atau Abdul Azeez sendiri diarahkan oleh seseorang lain yang lebih atas daripadanya?

 Kenapa dipalsukan?

 Keuntungan berkurangan atau kerana adanya “kong-kali-kong”?

 Jika tidak dipalsukan akaunnya, berapakah agaknya keuntungan sebenar Tabung Haji ketika itu?

 Selain itu, dalam pendedahan akhbar Singapura itu, turut didedahkan bahawa nilai aset Tabung Haji telah berkurangan sebanyak RM4 bilion sejak 2017 berbanding RM64 bilion yang dimasukkan oleh pendeposit.

 Jumlah kekurangan aset itu dikatakan akan terus membesar selepas tahun 2017.

 Ke mana hilangnya aset-aset tersebut?

 Rugi? Dijual? Atau disonglap?

 Tabung Haji atau LUTH – kedua-duanya adalah nama yang sama bagi sebuah agensi suci yang dinamakan “Lembaga Urusan Tabung Haji” yang diwujudkan untuk memudahkan umat Islam menunaikan rukun Islam kelima.

 Siapa dan sejak bilakah wujudnya “lembaga” yang tidak tahu malu dan tidak henti-henti membuat onar serta kecurangan dalam Tabung Haji?
(ShahbudinHusin 03/12/2018)

0

0

votes
Article Rating
Kongsikan artikel ini


SELEPAS TABUNG HAJI, KINI SATU LAGI PENDEDAHAN RAFIZI DIBAWA KE MUKA
PENGADILAN

 Minggu lepas, FGV memulakan tindakan undang-undang untuk mendapatkan kembali jumlah yang diselewengkan bekas CEO (Datuk Mohd Emir Mavani Abdullah) dan bekas pengerusinya (Tan Sri Mohd Isa Abdul Samad).

 Ini bersabit pembelian kondominium mewah di Troika, Jalan Ampang.

 Saya telah mendedahkan perkara ini, lengkap dengan salinan perjanjian jual beli, sejak 18 Mei 2016 lagi (lebih dua tahun lalu). Maklumat lengkap ada disiarkan di laman blog saya:
https://rafiziramli.com/2016/05/apa-kegunaan-dua-kondominium-mewah-milik-fgv-berharga-rm8-4-juta-pada-masa-prestasi-fgv-masih-mengecewakan/

 Semasa saya mengupas dan menyiasat penyelewengan seperti ini, banyak sahabat-sahabat dari sebelah PAS dan UMNO yang tidak berminat pun.

 Kalau yang PAS, mereka mengambil sikap “bersangka baik” yang keterlaluan atas alasan mengamalkan “politik matang sejahtera” (PMS) sehingga tidak percaya dengan pendedahan-pendedahan sebegini.

 Alasannya, politik saya dan PKR terlalu menyerang sehingga menghuru-harakan.

 Kalau yang UMNO, mereka menyifatkan semua ini fitnah. Mereka tutup mata dan akal walaupun fakta-faktanya jelas terpampang.

 Akibatnya, penyelewengan wang rakyat dibiarkan berterusan demi kelangsungan politik. UMNO untuk kekal berkuasa, PAS pula yakin berkawan dengan UMNO akan memberinya kuasa.

 Alhamdulillah, kini setiap satu pembongkaran saya itu mula dibawa ke muka pengadilan.

 Kita boleh berbeza pandangan politik dan bermain politik itu dibenarkan. Mengkritik dan menyerang lawan sehingga memaki hamun (seperti yang dibuat penyokong PAS dan UMNO kini) adalah pilihan masing-masing.

 Tetapi bagi yang memikul tanggungjawab dan amanah awam seperti wakil rakyat dan pimpinan UMNO dan PAS, memilih untuk mendiamkan diri, atau memutar belitkan, atau mengalihkan perhatian rakyat dengan membawa isu-isu lain dengan tujuan menenggelamkan perkara penyelewengan seperti ini – sudah tentu ia boleh dikira melanggar amanah.

 PAS dan UMNO boleh melaungkan perpaduan Melayu dan kepentingan Melayu.

 Di mana mereka semasa saya bertungkus lumus cuba membela kepentingan orang kebanyakan Melayu apabila harta institusi Melayu seperti Felda dan FGV diselewengkan dulu?

 Diam dulu, kini dan selamanya bab-bab rasuah dan penyelewengan.

 Matang dan sejahtera selamanya dengan tidak mempedulikan isu rasuah.

 Rafizi Ramli
 4 Disember 2018.

0

0

votes
Article Rating
Kongsikan artikel ini


ICERD ATAU ICURI?

 Tamrin Tun Ghafar
 Khamis – 06/12/18
 ( 1 – 31 )

 1.  Saya amat tertarik dengan lakaran – lakaran kartun Zunar dan beberapa kartunis lain dengan tajuk dan motif  kelakar tapi penuh dengan mesej dan pesanan.

 2.  Jika lakaran seperti yang dilampirkan ini dilukis semasa zaman Najib memerintah dahulu sudah pasti bukan sahaja lakaran tersebut dirampas dan dimusnahkan, malah pelukisnya akan dipenjarakan.

 3.  Sebagai contoh Zunar bukan sahaja pernah dikasari tapi pejabat beliau digeledah; 9 tajuk buku karyanya beserta ribuan buah jilidnya turut dirampas.

 4.  Tidak cukup dengan itu , beliau juga pernah dilokapkan sebanyak 5 kali , dan dikenakan  9 pertuduhan dibawah beberapa Akta dan Undang – Undang seperti Akta Hasutan, Akta Multimedia,  Penal Code , Undang – Undang  Immigration dan beberapa undang – undang lain . Jika sabit kesalahan beliau boleh dipenjarakan selama 45 tahun.

 5.  Itulah demokrasi dan kebebasan bersuara ala Najib yang dilaung – laungkan di pentas antarabangsa tetapi di dalam negara sesiapa sahaja yang menentang beliau akan ditangkap dan dihadapkan ke mahkamah.

 6.  Saya sendiri pernah bermalam di lokap polis Jinjang Kuala Lumpur bersama Tian Chua ( mantan MP Batu ) , Hishamuddin Rais , Adam Adli , Haris Ibrahim dan beberapa orang rakan lain.

 7.  Kesalahan kami ialah kerana menuduh UMNO/BN menipu dalam PRU 13  dahulu, justeru kami dituduh dibawah Akta Hasutan.

 8.  Selepas 5 tahun dan selepas rakyat menumbangkan Kerajaan UMNO/BN barulah kes kami selesai.

 9.   Polis dibawah Khalid Bakar, Apandi Ali , Peguam Negara dan Dzulkifli Ahmad , KP SPRM adalah ulat dan alat Najib dan Rosmah ketika itu; kerja mereka ialah menangkap siapa saja yang dilihat menentang Najib.

 10.  Mereka mewah dan bermaharajalela.

 11.  Boleh dibayangkan apakah tindakan Najib dan Rosmah terhadap Zunar dan kartunis lain termasuk mereka yang tidak sebulu dengannya; yang mewah ialah pemakan – pemakan dedak – CASH  IS  KING.

 12.   Walaupun dibenci dan dizalimi namun masyarakat antarabangsa amat kagum dengan lakaran – lakaran beliau.

 13.  Zunar telah dihormati dengan beberapa anugerah berprestij seperti :

 a.  Courage In Editorial Cartooning Award – 2012.

 b.  International Press Foundation Award, New York – 2015.

 c.  Cartooning For Peace Award – 2016 ,  Geneva – oleh Kofi Annan, mantan Setiausaha Agong Pertubohan Bangsa Bangsa Bersatu atau United Nation dan beberapa penghormatan lain.

 14.  Di satu segi Najib telah berjaya memperdaya dan menipu masyarakat antarabangsa dengan slogan ‘Freedom of Speech’ atau Kebebasan Bersuara, dasar ‘Moderation’ atau Kesederhanaan dan amalan Demokrasi tulin yang kononnya menjadi pegangan Kerajaannya sedangkan apa yang dilakukan terhadap musuh – musuh politiknya lain sekali.

 15.  Sebagai contoh kekerasan dilakukan terhadap perhimpunan BERSIH  yang mendesak setiap Pilihanraya mestilah  bersih dari sebarang kecurigaan dan salahlaku,  dan dalam masa yang sama DBKL tidak membenarkan rakyat berhimpun di padang Dataran Merdeka.

 16.  Ramai pemimpin BERSIH dipukul, diheret dan dihumbankan ke dalam trak polis.

 17.  Perkara yang sama berlaku terhadap penuntut – penuntut universiti yang berhimpun mendesak GST dihapuskan.

 18.  Itulah cara Najib dan Kerajaan UMNO /BN memerintah.

 19.  Perbezaan begitu ketara sekali apabila Kerajaan PH yang dipimpin oleh Tun Dr. Mahathir selaku Perdana Menteri tidak teragak – agak membenarkan rakyat berhimpun pada 08/12/18 dengan syarat mereka mesti menghormati Perlembagaan dan undang – undang.

 20. Tidakkah Zahid selaku Presiden UMNO dan Pengerusi BN yang pernah melakukan apa saja yang boleh bagi menggagalkan segala apa yang hendak dilakukan oleh pembangkang ketika itu sedar dan merasa malu dengan kelulusan yang diberi bagi memudahkan Perhimpunan pada 8hb Disember nanti?

 21.  Perhimpunan kali ini agak unik sedikit kerana buat pertama kalinya UMNO dan PAS akan bersama seperti pasangan pengantin tua yang hampir senja.

 22.  Bagi menjaga air muka masing-masing, Zahid dan Hadi terpaksa meneruskan Perhimpunan  pada 8hb Disember  ini bagi membantah ICERD sedangkan Kerajaan sendiri telah mengumumkan secara rasmi bahawa kerajaan TIDAK AKAN menandatangi deklarasi tersebut.

 23. Oleh kerana berbagai publisiti telah dibuat begitu juga ribuan wang ringgit telah dibelanjakan maka Perhimpunan ini suka tak suka terpaksa diteruskan dengan alasan – alasan yang remeh.

 24.  Saya dan ramai lagi akan sama – sama turun padang jika sekiranya Perhimpunan itu diadakan bagi menuntut dari Najib dan keluarganya memulangkan semula duit rakyat yang disamun mereka melalui 1MDB.

 25.  Begitu juga beratus juta ringgit lesap daripada Tabung Haji yang mana 7 juta orang Islam terutama makcik dan pakcik di kampung menabung di Lembaga itu bagi memudahkan mereka ke Mekah.

 26.  Timbalan Presiden PAS, Tuan Ibrahim Tuan Man memaklumkan Perhimpunan itu akan diadakan bagi melakukan doa dan solat kesyukuran kerana Kerajaan tidak akan menandatangani ICERD.

 27.  Hadi pula dengan alasan hendak mengajar Menteri – Menteri yang tidak menghormati Perdana Menteri.

 28.  Zahid dan beberapa ahli UMNO pula mahu memprotes ICERD.

 29.  Dengan berbagai alasan diberikan mereka,  ini semua membuktikan mereka ini bodoh sombong yang tak boleh diajar.

 30.  Kan lebih bermakna jika mereka gunakan Perhimpunan ini menuntut Najib , Rosmah dan Jho Low memulangkan kembali  harta rakyat yang mereka rompak dari senyap seribu bahasa dan berpeluk tubuh tidak bersuara.

 31.  Yang akan berkumandang di udara ialah laungan ‘ Takbir’ dan ‘Hidup Najib’  bukannya ‘Najib , pulangkan duit kami’.

 Terima kasih.

0

0

votes
Article Rating
Kongsikan artikel ini


TAK PATUT, TAK PATUT, TAK PATUT….

 Sejujurnya memang tidak patut, tidak patut dan sama sekali tidak patut bagi Timbalan Menteri Besar Kelantan merangkap Naib Presiden Pas, Nik Amar Mohd Abdullah pergi menunaikan umrah di ketika Pas bertungkus lumus mengerah dan mengarahkan ahli-ahlinya hadir ke perhimpunan 8 Disember ini sebagai tanda terima kasih dan kesyukuran  kerana ICERD tidak diratifikasi oleh kerajaan.

 Kenapa pilih pergi umrah sama tarikh dengan himpunan ICERD?

 Bukankah jadual perhimpunan 8 Disember ini sudah ditetapkan agak lama sebelum ini?
Bila pula Nik Amar membuat tempahan untuk pergi umrah?

 Sebelum atau selepas tarikh perhimpunan 8 Disember itu ditetapkan?

 Tetapi, bila pun beliau membuat keputusan mahu menunaikan umrah itu, Nik Amar sebagai orang perjuangan dan pemimpin kanan Pas, sepatutnya tahu memilih mana satu sebagai keutamaannya.

 Dalam hal ini juga, Nik Amar harus sedar beliau adalah pemimpin nombor tiga dalam Pas dan takkanlah ketika kononnya ratusan ribu ahli Pas hadir di perhimpunan itu, tiba-tiba kelibatnya langsung tak kelihatan?

 Tak patut, tak patut, tak patut…

 Lebih daripada itu, kerajaan negeri Kelantan juga telah membuat pengisytiharan bahawa tarikh 9 Disember bersamaan hari Ahad iaitu sehati selepas himpunan itu diumumkan sebagai cuti peristiwa untuk membolehkan beribu-ribu penyokong Pas Kelantan dapat menghadirinya.

 Takkanlah ketika berpusu-pusu rakyat Kelantan sedia hadir ke perhimpunan itu, tiba-tiba Nik Amar sebagai Timbalan Menteri Besar Kelantan sendiri sedang menunaikan umrah pula.

 Tak patut, tak patut, tak patut….
Lagi pun, rasanya pemergian Nik Amar menunaikan umrah kali ini bukanlah kali yang pertama baginya. Mungkin sebelum ini beliau sudah tiga atau empat kali berpeluang menunaikan umrah.

 Maka, sebaiknya tunda sajalah pemergian menunaikan umrah itu. Bila-bila masa di lain kali boleh pergi lagi, tetapi perhimpunan ICERD hanya ada sekali ini saja.

 Tundalah….tundalah…tundalah….Husam pun sanggup bayarkan denda tukar tarikh tu ustaz!!!
(ShahbudinHusin 05/12/2018)

0

0

votes
Article Rating
Kongsikan artikel ini


AUDIT OPERASI HAJI YANG DIKENDALIKAN TABUNG HAJI – RAFIZI

 Saya mengikuti dengan dekat laporan mengenai langkah-langkah yang sedang diambil untuk memperbaiki kedudukan kewangan Tabung Haji.

 Kedudukan kewangan Tabung Haji nampaknya parah, seperti yang dilaporkan oleh The Edge Market semalam
 (baca:
http://www.theedgemarkets.com/article/spv-buy-underperforming-tabung-haji-assets
)

 Sekarang ini, bagi setiap RM1 hutang yang ditanggung Tabung Haji, nilai aset yang ada (dan boleh dilupuskan, jika perlu) untuk membayar hutang-hutang itu hanyalah 80 sen. Maksudnya, Tabung Haji tidak berkemampuan untuk membayar hutang-hutangnya sekarang.

 Ini bukanlah sesuatu yang mengejutkan. Saya telah turun naik mahkamah, keluar masuk lokap menyatakan perkara ini. Ramalan dan unjuran kewangan yang saya pernah terbitkan, ternyata tepat.

 Fokus kita sekarang ialah bagaimana memperbaiki kedudukan kewangan Tabung Haji tanpa ia memberi kesan yang mendalam kepada pendeposit-pendeposit, terutamanya yang miskin.

 Dalam keadaan sekarang, ada beberapa kesan kewangan yang terpaksa ditanggung oleh pendeposit:

 1) Secara undang-undang, Tabung Haji tidak boleh mengisytiharkan dividen. Kesannya besar – yang kurang kaya dan menabung, mereka menunggu lebih lama untuk mencukupkan simpanan untuk ke Mekah, kerana tiada lagi keuntungan atas simpanan mereka. Kesan yang lebih besar ialah apabila penabung yang kaya mengeluarkan simpanan mereka kerana mereka tidak mendapat keuntungan dari menabung di Tabung Haji. Ini akan menyebabkan kedudukan kewangan Tabung Haji makin parah, tidak ubah seperti “ibarat sudah jatuh ditimpa tangga”.

 2) Tabung Haji terpaksa mencatatkan keuntungan dari operasi yang lebih tinggi untuk menutup penyelewengan di masa lalu. Ada dua cara meningkatkan keuntungan – sama ada memotong kos operasi atau menaikkan harga pakej haji.

 Saya bimbang jika pengurusan Tabung Haji mengambil langkah menaikkan harga pakej haji (sama ada dengan memotong subsidi yang diberikan selama ini, atau betul-betul menaikkan harga pakej).

 Saya faham keadaan kewangan Tabung Haji sekarang dan perkara yang paling mudah ialah menaikkan harga pakej (atau memotong subsidi haji) kerana kerosakan di Tabung Haji adalah disebabkan pentadbiran yang dulu.

 Namun, saya suka mengingatkan pengurusan Tabung Haji dan kerajaan Pakatan Harapan bahawa tindakan yang bertanggungjawab mestilah melibatkan penelitian ke atas setiap kos yang terbabit di dalam pengendalian operasi haji:

 1) Apakah tiket penerbangan benar-benar harga yang terbaik?

 2) Apakah kos penginapan di Mekah telah dirunding dengan terbaik?

 3) Apakah semua kos lain yang ditanggung dan dikenakan ke atas jemaah haji memberi nilai terbaik?

 Oleh itu, saya menyeru supaya Tabung Haji menubuhkan satu pasukan bebas untuk menjalankan audit menyeluruh ke atas operasi pengendalian haji untuk memastikan tidak ada unsur rasuah, penyelewengan, komisen dan sebagainya.

 Ini bagi memastikan kos haji yang dikenakan ke atas setiap jemaah haji adalah kos yang benar; bukan termasuk unsur-unsur keuntungan yang tidak patut dan diwarisi dari pengurusan dahulu.

 Audit operasi yang bebas ini bolehlah dijalankan sebagai sebahagian dari proses penstrukturan semula Tabung Haji, seperti yang hendak diumumkan dalam masa terdekat.

 Jika proses penstrukturan itu hanya melibatkan penstrukturan korporat (melalui satu SPV, seperti yang dilaporkan) tetapi tidak mengaudit keseluruhan struktur kos pengendalian haji, saya bimbang kepentingan jemaah haji dan pendeposit akan terabai.

 Rafizi Ramli
 6 Disember 2018

0

0

votes
Article Rating
Kongsikan artikel ini


KERAJAAN PH YANG BAIK HATI…..

Walaupun sedar himpunan bantah ICERD yang kemudian ditukar kepada perhimpunan kononnya sebagai tanda terima kasih dan kesyukuran adalah medan terbuka untuk UMNO dan Pas memberi tekanan serta kalau boleh untuk menggulingkan Pakatan Harapan, tetapi kerajaan tetap berlapang dada terhadapnya.

 Kerajaan, melalui PDRM dan DBKL, bukan saja memberi lampu hijau kepada himpunan tersebut yang akan diadakan di Jalan Raja iaitu berhadapan Dataran Merdeka, malah dalam waktu yang sama sedia menunda himpunan hak asasi manusia di Padang Timur, Petaling Jaya yang sebenarnya telah dijadual sejak Oktober lalu lagi.

 Untuk itu, himpunan hak asasi anjuran Suhakam yang sepatutnya berlangsung serentak dengan perhimpunan ICERD telah ditunda kepada esok, 9 Disember di tempat yang sama.

 Semua itu dilakukan oleh kerajaan untuk memberi ruang kepada demokrasi dan hak berhimpun rakyat berjalan tanpa sebarang gangguan atau halangan.

 Keadaan ini tentu saja berbeza era kepimpinan Najib Razak sebelum ini yang tidak pernah langsung memberi kebenaran kepada himpunan BERSIH daripada diadakan.

 Najib, meskipun memperkenalkan Akta Perhimpunan Aman yang kononnya bertujuan memberi ruang kepada rakyat berhimpun secara aman dan menunjukkan keterbukaannya, tetapi semua permohonan BERSIH untuk mengadakan perhimpunan ditolak dan tidak dibenarkan.

 Tidak cukup dengan memberi kebenaran kepada perhimpunan ICERD tersebut dari segi undang-undang, semalam juga Tun Mahathir Mohamad turut mengutuskan ucapan serta doa agar himpunan itu dilangsungkan dengan aman, tidak merosakkan harta awam serta tidak menyebabkan kekotoran persekitaran.

 “Cuma satu saja permintaan kerajaan, penganjur perlu membantu pihak polis dan pihak berkuasa yang lain memastikan tidak berlaku kekacauan atau kerosakan harta awam.

 “Jika boleh jangan buang sampah merata-merata dan jagalah kebersihan,” kata Perdana Menteri dalam satu klip video yang diedarkan.

 Mana nak cari kerajaan yang baik hati seperti ini?

 Boleh kita bayangkan, jika Najib masih berkuasa dan Rosmah kekal lagi bertakhta di Seri Perdana sekarang ini, keadaan yang sama sedia dilakukannya?
(ShahbudinHusin 08/12/2018)

0

0

votes
Article Rating
Kongsikan artikel ini


PTPTN – KALAU PUN TIDAK MAMPU MENEPATI JANJI, JANGANLAH SAMPAI MENZALIMI

 Dalam isu PTPTN yang menjadi perbualan hangat masyarakat ketika ini berikutan pengumuman badan itu untuk melaksanakan Potongan Gaji Berjadual atau PGB antara antara 2% hingga 15% kepada peminjam, dua perkara utama tidak seharusnya diabaikan oleh kerajaan sebelum membuat keputusan muktamad berkenaan dengannya.

 Pertama, wujud janji yang sahih daripada Pakatan Harapan sendiri untuk mengutip bayaran daripada peminjam hanya setelah mereka mempunyai pendapatan melebihi RM4,000 sebulan.

 Kedua, pinjaman PTPTN adalah sejenis hutang dan dalam apa keadaan sekali pun, ia wajib dibayar.

 Dasar baru yang diumumkan oleh PTPTN untuk mengutip bayaran balik berdasarkan pendapatan dengan kadar antara 2% hingga 15% telah menimbulkan keresahan dan kecaman daripada pelbagai kelompok masyarakat, khususnya golongan peminjam sendiri.

 Selain UMNO yang menjadikan ia sebagai modal serangan kepada kerajaan, Anwar Ibrahim sebagai pemimpin yang akan mengambil alih jawatan Perdana Menteri kira-kira setahun setengah daripada sekarang turut meluahkan kebimbangannya dan berjanji akan membangkitkan perkara itu kepada Tun Mahathir Mohamad.

 Difahamkan mesyuarat kabinet hari ini akan membincangkan berkenaan PGB yang diumumkan oleh PTPTN itu serta akan membuat keputusan terbaik mengenainya.
Sesuatu yang kabinet perlu ingat dan jangan buat-buat lupa ialah janji bayaran balik setelah berpendapatan RM4,000 sebulan adalah termaktub dalam manifesto PRU13 bersama ketetapan untuk memansuhkan dasar menyenarai-hitamkan nama peminjam yang gagal membuat pembayaran.

 Haruslah diingat juga bahawa janji tersebut merupakan antara penyumbang hadirnya sokongan pengundi muda kepada Pakatan Harapan dan seterusnya memberi kemenangan kepada gabungan itu menumbangkan UMNO dan BN.

 Tanpa janji tersebut, meskipun ada skandal 1MDB dan Najib Razak digelar sebagai penyamun sekali pun, undi golongan muda mungkin masih berbelah-bagi dan tidak cukup mantap untuk menjelmakan kemenangan.

 Sebaik menang pilihanraya, meskipun dasar senarai hitam itu telah dimansuhkan, PTPTN akhirnya tidak melaksanakan janji berhubung pendapatan RM4,000 sebulan baru diwajibkan membuat bayaran balik dengan alasan kekangan kewangan yang dihadapi oleh kerajaan.

 Kita mungkin dapat memahami kekangan kewangan yang dihadapi oleh kerajaan ketika ini, tetapi dasar baru PTPTN menetapkan bayaran balik melalui PGB sebanyak 2% hingga 15% adalah jelas menzalimi peminjam yang merupakan golongan muda yang baru mahu memulakan kehidupan.

 Berdasarkan dasar baru itu, mereka yang berpendapatan RM2,000 akan dipotong gajinya sebanyak 2% atau RM40 sebulan manakala yang berpendapatan RM8,000 akan ditolak 15% atau RM1,200.

 Bagi yang berpendapatan RM4,000 pula, potongan yang ditetapkan ialah sebanyak 8% atau RM320.

 Kadar potongan mungkin nampak kecil jika mereka berpendapatan RM2,000, tetapi dengan sendirinya menjadi besar dan membebankan jika bergaji antara RM4,000 hingga RM8,000 sebulan.

 Daripada dijanjikan dikecualikan bayaran sehingga berpendapatan melebihi RM4,000 sebulan, alih-alih peminjam PTPTN kini wajib membuat bayaran balik sebanyak RM320 setiap bulan.

 Tidakkah ini gila dan zalim sebenarnya?

 Apa yang tinggal jika hidup di Kuala Lumpur dengan pendapatan RM4,000 sebulan tetapi dipotong RM320 atau bergaji RM8,000 dan ditolak sebanyak RM1,200?

 Selain itu, dasar baru ini juga dengan sendirinya bermakna mereka yang sudah ada perjanjian untuk membuat bayaran balik mengikut kemampuan atau  sekitar RM100 dan RM150 sebulan, kini terikat dengan dasar baru yang diumumkan oleh PTPTN itu.

 Dalam kita mengatakan hutang wajib dibayar oleh peminjam PTPTN sambil menyertakan petikan Al-Quran dan hadis berkaitan dengannya sebagai peringatan, haruslah juga diingat bahawa janji lebih wajib untuk ditunaikan.

 Sebagaimana hutang akan dituntut di akhirat, janji juga akan dituntut di akhirat nanti, lebih-lebih lagi janji daripada pemimpin adalah yang lebih dulu dihisab di hadapan Tuhan.

 Dalam kes PTPTN ini, sudahlah janji gagal ditepati, sebaliknya peminjam pula nampak dizalimi.

 Berkaitan hal ini, kita kini  sedar bahawa Mazlee Malik selaku Menteri Pendidikan dan Wan Saiful Wan Jan semakin tidak layak duduk di jawatan yang mereka sandang sekarang, tetapi ketidakmampuan mereka itu tidak seharusnya menjadikan kerajaan Pakatan Harapan sebagai mangsa, dicemuh serta dianggap gagal.

 Dasar PGB yang diumumkan oleh PTPTN ini adalah tanda kegagalan Pakatan Harapan dan pasti akan menyebabkan pengundi muda tidak lagi bersama Pakatan Harapan dalam PRU15 akan datang.
Jika tanpa sokongan orang muda yang disebabkan oleh karenah Mazlee dan Wan Saiful ini, maka akan kembalilah Pakatan Harapan sebagai pembangkang semula.Oleh itu, adalah penting bagi kerajaan untuk membuat keputusan yang bijak dan adil berkaitan PTPTN ini,  bukan saja berdasarkan hutang wajib dibayar, tetapi juga berasaskan janji manifesto Pakatan Harapan sendiri, kecualilah jika Pakatan Harapan, Tun Mahathir, Anwar dan lain-lain pemimpin Pakatan Harapan tidak kisah untuk kembali menjadi pembangkang selepas PRU15 nanti?
(ShahbudinHusin 07/12/2018)

0

0

votes
Article Rating
Kongsikan artikel ini


SKIM POTONG GAJI PTPTN DASAR SYOK SENDIRI WAN SAIFUL?

Mesyuarat kabinet akhirnya memutuskan agar dasar baru pembayaran balik pinjaman PTPTN melalui Potongan Gaji Berjadual atau PGB sebagaimana diumumkan baru-baru ini dan dijadual akan dilaksanakan pada Januari 2019, digantung atau ditangguhkan.

 Keputusan itu diumumkan oleh Menteri Pendidikan, Mazlee Malik selaku pihak yang bertanggungjawab terhadap PTPTN.

 Kata beliau, penangguhan buat sementara waktu itu bagi membolehkan PTPTN menerima input dan maklum balas secara kolektif daripada semua pihak yang berkepentingan.

 Buat sementara waktu juga, penangguhan ini tentunya melegakan golongan peminjam PTPTN yang bakal terbeban dengan dasar baru PGB itu.

 Tetapi, apakah yang kita boleh fahami daripada kenyataan Mazlee berkenaan penangguhan tersebut?

 Adakah ini bermakna pengenalan dasar baru PGB dengan kadar potongan gaji antara 2% hingga 15% sebagaimana diumumkan dan mahu dilaksanakan PTPTN itu dibuat tanpa sebarang kajian dan tidak mengambil kira input daripada mana-mana pihak?

 Mengapa setelah begitu banyak bantahan baru mahu mendapatkan input dan maklum balas daripada pihak yang berkepentingan dengan pinjaman PTPTN?
Kenapa tidak cuba diperolehi input dan maklum balas sebelum daripada itu?

 Adakah ia bermakna pengenalan skim potongan gaji dengan kadar sehingga 15%  itu hanya merupakan dasar syok sendiri daripada idea seorang diri Wan Saiful Wan Jan selaku Pengerusi PTPTN saja?
(ShahbudinHusin 07/12/2018).

0

0

votes
Article Rating
Kongsikan artikel ini


SEKITAR MAJLIS PELANCARAN BUKU 'BILLION DOLLAR WHALE' EDISI BAHASA
MELAYU

 Petang tadi telah berlangsung majlis pelancaran buku “Billion Dollar Whale” edisi Bahasa Melayu terbitan ZI Publication Sdn Bhd di kediaman bekas menteri di Jabatan Perdana Menteri, Zaid Ibrahim di Petaling Jaya, Selangor.

 Majlis pelancaran disempurnakan oleh Menteri Pembangunan Usahawan, Redzuan Mohd Yusof yang turut dihadiri oleh kira-kira 200 tetamu jemputan daripada pelbagai lapisan kerjaya.

 Buku “Billion Dollar Whale” edisi asal dalam bahasa Inggeris telah berada di pasaran kira-kira tiga bulan yang lalu dan ZI Publication mengambil inisiatif memohon hak menterjemahkannya ke dalam Bahasa Melayu bertujuan supaya lebih ramai rakyat negara ini dapat membaca dan mengetahui dengan lebih mendalam mengenai skandal 1MDB yang melibatkan Jho Low itu.

 Buku setebal 428 mukasurat ini boleh didapati di kedai-kedai buku di seluruh negara dengan harga RM70 senaskhah.

 Di bawah ini adalah antara gambar-gambar sekitar majlis pelancaran tersebut.
(ShahbudinHusin 08/12/2018)

0

0

votes
Article Rating
Kongsikan artikel ini


DARI PUTRAJAYA KE JALANRAYA…

 Di kerusi usang di atas lori di jalanraya….
 Bersila di jalanraya…..
 Terbayangkah kita keadaan ini berlaku hanya tujuh bulan setelah kehilangan kuasa?
Di dalam hati, adakah mereka ini menyalahkan Najib Razak sebagai puncanya?
(ShahbudinHusin 10/12/2018)

0

0

votes
Article Rating
Kongsikan artikel ini


HIMPUNAN MELAYU PAS/UMNO TIDAK MAMPU TUMBANGKAN PAKATAN HARAPAN

 Berapa ramaikah yang hadir dalam himpunan anti ICERD semalam?

 Pihak polis mengatakan 55 ribu, Malaysiakini menganggarkan 80 ribu, Malay Mail pula mengatakan jumlahnya melebihi 100 ribu manakala Zahid Hamidi dalam ucapannya menyebut 500 ribu.

 Tetapi, Tun Mahathir Mohamad kemudiannya menyindir dengan mengucapkan tahniah kerana 1 juta telah hadir dalam himpunan tersebut.

 Berapa ramai sebenarnya yang hadir?

 Berdasarkah tinjauan dengan rakan-rakan yang hadir dan melalui gambar-gambar yang dipaparkan di media sosial, angka kehadiran paling munasabah dianggarkan hanyalah antara 80 ribu hingga 100 ribu saja. Kalau lebih pun mungkin sekitar 120 ribu.

 Apa pun, jumlah tersebut masih dikira sedikit jika dinilai berdasarkan jumlah ahli UMNO ada seramai 3.5 juta dan ahli Pas ada hampir 1 juta.

 Tidak cukup dengan itu, Kelantan pula mengisytiharkan cuti peristiwa pada hari Ahad untuk memudahkan penyokong Pas dari negeri itu datang ke Kuala Lumpur.

 Jamal Md. Yunus melalui Gerakan Baju Merah sehari sebelum perhimpunan menjanjikan kehadiran ahli-ahlinya saja adalah seramai 35 ribu.

 Tapi, di mana semua itu dan mengapa hanya sekitar 100 ribu saja yang hadir?

 Sementara UMNO dan Pas mungkin rasa teruja dengan perhimpunan ini, lebih-lebih lagi bagi UMNO yang telah turun taraf daripada Putrajaya ke jalanraya, manakala Pas terus  kekal di jalanraya, nawaitu sebenar himpunan itu juga terserlah akhirnya.

 Beberapa pemimpin UMNO secara terbuka mengatakan perhimpunan   Itu adalah bertujuan menggugat kerajaan Pakatan Harapan, manakala pemimpin Pas dalam doanya jelas memohon kepada Tuhan agar usia kerajaan pimpinan Tun Mahathir ini dipendekkan umurnya.

 Makna kata, sebagaimana yang disebut dalam beberapa artikel blog sebelum ini, himpunan Melayu UMNO dan Pas ini hanyalah bertujuan politik dan dan menumbangkan kerajaan, bukan sangat untuk membantah ICERD.

 Segala-galanya sudah terserlah kini.

 Namun demikian, jika untuk menggugat dan menumbangkan Pakatan Harapan yang diharapkan, himpunan ini sebetulnya masih jauh daripada sasaran dan matlamatnya.

 Sekadar orang Melayu saja sekitar 100 ribu yang berhimpunan tidak akan menggugat apa-apa kerajaan yang ada. UMNO dan BN tidak mendapat kelebihan apa-apa untuk mengambil alih semula kerajaan jika hanya orang Melayu yang menyokong mereka.

 Kerajaan hanya boleh diambil alih melalui sokongan rakyat pelbagai kaum, lebih-lebih banyak kawasan Parlimen di Pantai Barat, Utara dan Selatan adalah merupakan kerusi campuran pelbagai kaum. Kerusi Melayu hanya ada di kawasan Pantai Timur saja.

 Dengan yang demikian, menghimpunkan orang Melayu melalui UMNO dan Pas, tetapi tidak disertai oleh kaum-kaum lain, tidak akan menggugat Pakatan Harapan.

 Dengan sokongan Melayu selebihnya yang ada dalam Bersatu, PKR dan Amanah tetapi bulat mendapat sokongan daripada pengundi kaum lain, Pakatan Harapan masih lagi mampu memenangi PRU15 akan datang.

 Sebaliknya, yang untung dengan himpunan Melayu ini ialah Pas kerana ia akan membolehkan parti itu terus menguasai Kelantan dan Terengganu.

 Sememangnya pun Pas hanya minat terhadap Kelantan dan Terengganu saja lantaran mereka juga sedar ketidakmampuan menampilkan pemimpin-pemimpin berkualiti untuk mentadbir kementerian serta negara.

 Sebab itu Pas dengarnya mahu mengajak UMNO mengatur lagi beberapa perhimpunan lain selepas ini.

 Ternyata Pas sudah nampak untungnya untuk mereka melalui himpunan Melayu ini. Pas peduli apa kiranya UMNO kalah lagi dalam pilihanraya akan datang nanti.

 Malah Pas sebenarnya lebih suka Pakatan Harapan menguasai Putrajaya kerana royalti minyak nampaknya lebih mudah diperolehi berbanding jika BN yang berkuasa.

 Baru tujuh bulan Pakatan Harapan menguasai Putrajaya, Pas senang-senang sudah memperolehi ratusan juta ringgit royalti minyak, sedangkan berpuluh tahun di bawah BN sebelum ini, hanya bau minyak yang mereka perolehi.
(ShahbudinHusin 09/12/2018)

0

0

votes
Article Rating
Kongsikan artikel ini


APAKAH PENGHARGAAN TUN M KEPADA PKR BERMAKNA ANWAR BENAR2 BAKAL
PENGGANTINYA?

Rasanya ini adalah kali pertama Tun Mahathir Mohamad memberi penghargaaan secara khusus kepada PKR berhubung kemenangan Pakatan Harapan dalam PRU14 yang lalu.

 Berucap di jamuan makan malam Pakatan Harapan yang dihadiri oleh semua pemimpin-pemimpin utama parti dalam gabungan itu, termasuk Anwar Ibrahim dan Dr. Wan Azizah Wan Ismail, Tun Mahathir berkata, kemenangan dalam PRU14 sebenarnya adalah milik PKR kerana membenarkan empat parti menggunakan logo serta bendera parti berkenaan.

 Sehubungan itu, beliau memuji sikap murah hati PKR dan sepatutnya parti itu juga berhak menguasai kerajaan, tetapi tidak berbuat demikian kerana menghormati persefahaman yang telah dipersetujui.

 Apa yang pasti kenyataan Tun Mahathir ini bukan saja yang pertama kali, malah amat berlainan dengan apa yang kerap disebutnya sebelum ini.

 Dalam beberapa kenyataan atau ucapannya selepas kemenangan Pakatan Harapan pada 9 Mei lalu, Tun Mahathir hanya kerap memberi penghargaan kepada rakyat atau pengundi kerana memilih Pakatan Harapan berbanding BN untuk menerajui negara ini.

 Justeru itu, beliau selalu menyatakan bahawa Pakatan Harapan akan berusaha membalas kepercayaan rakyat itu dengan cara yang sebaik mungkin melalui proses memulihkan ekonomi negara serta menunaikan janji-janji yang terkandung dalam manifesto PRU14 lalu.

 Dalam pada itu, meskipun sudah ada persefahaman untuk beliau menyerahkan jawatan Perdana Menteri kepada Anwar sebagai penggantinya dalam tempoh dua tahun setelah memegang jawatan itu, jawapan Tun Mahathir mengenainya juga selalu kedengaran longgar dan sukar difahami.

 Di sebalik berkata akan berpegang kepada janji tersebut, Tun Mahathir beberapa kali menyebut, kedudukannya turut bergantung kepada keadaan.

 “Saya memang akan serah jawatan kepada Anwar, tetapi boleh jadi saya perlu jadi Perdana Menteri lebih daripada dua tahun dan mungkin juga kurang daripada dua tahun,” begitu lebih kurang antara yang selalu disebutnya.

 Di satu ketika yang lain pula beliau berkata, kalau Anwar sudi memberinya lebih masa, maka dapatlah beliau menjadi Perdana Menteri lebih daripada dua tahun.

 Dalam waktu yang sama, di samping mengatakan berpegang kepada janjinya untuk menyerahkan jawatannya kepada Anwar, banyak pihak turut melihat beliau seperti sedang menyediakan laluan kepada Azmin Ali untuk mengambil alih tempatnya.

 Azmin yang sudah mengangkat sumpah sebagai Menteri Besar Selangor selepas pilihanraya 9 Mei lalu dan tidak dicalonkan oleh PKR untuk kerusi menteri, sebaliknya telah dilantik oleh Tun Mahathir menjadi Menteri Hal Ehwal Ekonomi, suatu kementerian baru yang kanan selepas dipecahkan daripada Kementerian Kewangan.

 Sejak itu nama Azmin telah menjadi bualan hangat sebagai pengganti Tun Mahathir dan ia kemudian turut dijadikan bahan kempen oleh Rafizi Ramli untuk mencabarnya bagi jawatan Timbalan Presiden PKR lantaran dilihat sebagai ancaman kepada Anwar untuk menjadi PM ke-8 selepas Tun Mahathir.

 Setelah Azmin berjaya mengekalkan jawatannya dan cakap-cakap mengenai soal peralihan kuasa daripada PM ke-7 kepada PM ke-8 tidak lagi disebut-sebut, kenapakah tiba-tiba Tun Mahathir begitu memuji PKR dan menyifatkan kemenangan dalam PRU14 lalu adalah milik PKR, bukannya Pakatan Harapan.

 Apakah ini bermakna Tun Mahathir benar-benar menghargai peranan dan sumbangan PKR atau kesediaan Anwar berbaik semula dengannya, lalu tiada apa-apa masalah lagi untuk menyerahkan jawatan Perdana Menteri kepada Presiden PKR itu sebagaimana yang dijanjikan?

 Betulkah begitu?

 Atau Tun Mahathir ada maksud lain di sebalik pujiannya yang tiba-tiba kepada PKR itu?
(ShahbudinHusin 10/12/2018)

0

0

votes
Article Rating
Kongsikan artikel ini


ISU TABUNG HAJI – KENAPA UMNO DAN PAS TIDAK BERHIMPUN?

Satu demi satu institusi yang menjadi harapan besar orang Islam dan Melayu menjadi mangsa salah guna kuasa serta diseleweng oleh kerajaan lalu.

 Dulu Mara, kemudian Felda, dan kini Tabung Haji. Kalau ada 300 syarikat milik orang Islam dan Melayu seperti ini, mungkin kesemua 300 itu juga akan lingkup.

 Pengurus serta pengarahnya orang Islam dan Melayu. Namun orang Islam dan Melayu itulah nampaknya mengkhianati pemegang umat Islam dan Melayu yang berharap kepada mereka.

 Siapa lagi kalau bukan “orang kita” daripada kumpulan perompak sama yang menyamun 1MDB.

 Sama seperti dalam kes hutang negara yang melebihi RM1 trilion yang didedah kerajaan Pakatan Harapan (PH). Namun apabila ia didedahkan Umno mendakwa kerajaan menakutkan pelabur asing.

 Soalnya: Adakah kita mesti tunggu hutang negara mencecah RM7 trilion baru wajar didedah?

 Dalam kes TH pendedahan dibuat Dr Mujahid Yusof tentang liabititi ditanggung agensi itu didakwa Ketua Pemuda Umno Asraf Wajdi Dusuki sebagai akan menakutkan pendeposit dan boleh mencetuskan krisis.

 Soalnya: Kalau tidak didedahkan sekarang Umno dan PAS mungkin – pada kemudian hari – menuduh PH yang bersalah.

 Dalam kes 1MDB pula presiden PAS berkata biarlah Najib menghabiskan penggal pentadbirannya sebagai perdana menteri sambil berharap dia memperbetulkan kesilapannya.

 Sejarah menunjukkan memang Najib menghabiskan penggalnya.

 Dan selepas itu isu 1MDB menjadi lebih parah dan hutang menjadi berlipat kali ganda.

 Nampaknya penyokong PAS dan Umno yang mendakwa diri mereka pembela agama dan bangsa sepakat dalam pendekatan mereka dalam isu salah guna kuasa.

 Kes Tabung Haji dan 1MDB menunjukkan pola itu.

 Mereka tidak memandang berat isu tersebut apabila suspek ialah orang yang dirasakan sama seperti mereka – kononnya pejuang Islam dan Melayu.

 Mereka tidak peduli bahawa pendeposit TH – antaranya – ialah peniaga kecil, petani dan nelayan miskin. Dan mereka hampir semuanya beragama Islam dan berbangsa Melayu.

 Salah guna kuasa hanya mengakibatkan kerugian berbilion ringgit dan menjadikan Melayu dan Muslim terbabit lebih merana.

 Isu kewangan Mara, Felda, 1MDB – dan sekarang TH – setakat ini tidak pula membawa PAS dan Umno berhimpun serta berarak.

 Sedangkan ia adalah kerugian “real” dan diakui sudah parah. Di mana pembela Islam dan Melayu dari PAS dan Umno?

 Konvensyen Antarabangsa Mengenai Penghapusan Segala Bentuk Diksriminasi Kaum (Icerd) tidak dilaksanakan pun dan Putrajaya sudah mengesahkan ia tidak diterima, namun himpunan tetap diadakan.

 Isu RUU355 dibentang namun ditangguh tiga kali di parlimen melalui adegan yang nampaknya melibatkan kerjasama PAS dan Umno.

 Selepas itu himpunan diadakan di Padang Merbok kerana kononnya PH menghalang RUU355.

 Hari ini selepas PRU ke-14 berlalu, hilang senyap langsung isu RUU355.

 Kerugian Mara, Felda dan TH adalah tragedi ke atas orang Islam dan Melayu akibat kerakusan dan salah guna kuasa oleh orang yang sebangsa dan seagama mereka.

 Ia bukan kerana salah Pertubuhan Bangsa-bangsa Bersatu atau orang Cina atau India.

 Ini adalah tragedi buatan orang Melayu Islam yang mengkhianati orang Melayu-Islam lain. Dan Melayu-Islam dari Umno dan PAS masih berdolak-dalih bangkit membela.

 Mereka cuma mahu melaungkan: Hidup Melayu!

 Kenyataan Anggota Parlimen Kuala Nerus Dr Khairuddin Aman Razali hari ini yang mendakwaan isu TH mungkin rekaan PH sangat tidak munasabah.

 Beliau mungkin tidak sedar selain laporan audit syarikat akauntan antarabangsa PriceWaterhouseCoopers, sebelum pada ini Bank Negara pun sudah mengeluarkan amaran kepada TH.

 Adakah sekarang PAS mahu berkata Bank Negara juga terlibat dengan komplot rekaan PH?

 Sebenarnya itu menunjukkan sikap setia kawan PAS mempertahankan sahabat baru mereka iaitu UMNO.

 Raja Bahrin Shah
 Pengerusi
 Pakatan Harapan Terengganu.

0

0

votes
Article Rating
Kongsikan artikel ini


MENTERI-MENTERI YANG MISKIN….

 Di sebalik keputusan kerajaan mensyaratkan semua pemegang jawatan mesti mengisytiharkan harta dan pendapatan masing-masing kepada SPRM dan boleh diakses oleh orang awam, dua menteri sebaliknya tidak akan berbuat demikian.

 Mereka yang tidak akan membuat perisytihatan itu ialah Menteri di Jabatan Perdana Menteri, P Waytha Moorthy dan Menteri Pelancongan, Seni dan Budaya, Mohamadin Ketapi.
Alasanya ialah kerana kedua-duanya memberitahu mereka adalah miskin dan tidak mempunyai harta.

 Lalu, kata kedua-duanya, tidak perlu untuk mereka membuat sebarang perisytiharan kepada SPRM sebagaimana yang dilakukan oleh pemimpin-pemimpin yang lain.

 Hmmmmmm…..

 Bolehkah dipercayai?

 Golongan B40 pun setidak-tidaknya ada motosikal atau kereta buruk sebagai harta, kesian pula rasanya bila ada menteri yang kerjanya berkhidmat kepada rakyat, tetapi langsung tidak memiliki harta untuk masa depan keluarga.
Bagaimana mereka menjalani kehidupan selama ini?

 Segala-galanya menyewa atau menumpang atas harta isteri?

 Cuma, harap-harap janganlah selepas setahun menjadi menteri nanti, tiba-tiba ada berjuta-juta yang perlu diisytiharkan kepada SPRM.

 Macam mana nak jawab kalau nantinya itu yang berlaku?
(ShahbudinHusin 11/12/2018)

0

0

votes
Article Rating
Kongsikan artikel ini


SALLEH SAID KERUAK YANG MENGEJUTKAN….

 Keluar parti, melompat parti dan menubuhkan parti baru mungkin perkara biasa dalam politik Sabah. Ia sudah beberapa kali berlaku sebelum ini dan kini ia sekali lagi menjadi hidangan buat kita semua.

 Meskipun dengan keluarnya beramai-ramai pemimpin, Ahli Parlimen dan Adun negeri itu meninggalkan UMNO tidak menyebabkan UMNO Sabah terbubar secara serta merta, tetapi realitinya parti itu boleh dikatakan sudah lumpuh dan tidak lagi bermaya.

 Matinya UMNO di Sabah bukanlah sesuatu yang menghairankan. Sebelum ini pun sudah banyak parti yang mati dan terkubur begitu saja bila ada pertukaran kerajaan negeri.

 Apa yang berlaku kepada UMNO Sabah hari ini semacam ulangan saja. Tiada yang pelik dan tidak ada sesiapa yang terperanjat.

 Tetapi, di sebalik keluarnya beramai-ramai pemimpin UMNO meninggalkan parti itu setelah ia kehilangan kuasanya dalam PRU14 yang lalu, yang paling menarik dan mengejutkan tentunya ialah kerana di antara yang berbuat demikian itu termasuk Salleh Said Keruak.
 Siapa tidak kenal Salleh Said Keruak atau SSK sejak beberapa tahun kebelakangan ini. Walaupun pernah menjadi Ketua Menteri Sabah beberapa tahun sebelum ini, nama SSK paling menjadi bualan ialah sejak berlakunya permusuhan antara Najib Razak dengan Tun Mahathir Mohamad.

 SSK yang pada awalnya hanya merupakan Speaker DUN Sabah dan agak aktif dalam penulisan melalui blog, telah mengambil kesempatan daripada permusuhan dua pemimpin itu untuk menonjolkan dirinya melalui tulisan-tulisannya untuk menyokong serta membela Najib, sambil sudah tentunya dalam waktu yang sama membelasah Tun Mahathir.

 Beliau muncul menjadi pembela paling tegar kepada Najib, terutama berkaitan isu 1MDB serta menghentam Tun Mahathir hampir tanpa belas kasihan dengan mengungkit pelbagai perkara mengenai Pengerusi Pakatan Harapan itu.

 Keaktifannya berbuat demikian itu akhirnya mencambahkan kepercayaan Najib terhadapnya sehingga melantiknya sebagai menteri kabinet dengan portfolio di Kementerian Komunikasi dan Multimedia serta Bendahari UMNO.

 Bersama jawatan itu, SSK kemudiannya terus memainkan peranannya  dengan lebih aktif lagi sebagai pembela dan penyanjung Najib. Selain terus menulis melalui blognya atau memberi kenyataan melalui pelbagai saluran media di bawah kawalannya, SSK dengan jawatan tinggi yang diberikan Najib itu, kerjanya hampir saban waktu ialah membela dan mempertahankan Perdana Menteri.

 Tidak cukup dengan itu, isteri Najib iaitu Rosmah Mansor juga turut dibela dan dipertahankannya cukup-cukup, sesuai dengan ganjaran yang Najib berikan kepadanya.

 Bagaimanapun, sebaik UMNO hilang kuasa dan Najib tidak lagi berjawatan Perdana Menteri, selain beliau sendiri kalah di Kota Belud, SSK terus tidak lagi nampak bayangnya.

 Dalam Najib turun naik mahkamah atau membuat kemunculan di beberapa tempat awam, bayang SSK tidak lagi kelihatan. Dalam program-program UMNO atau ketika ada penampilan Zahid Hamidi selaku Presiden UMNO yang baru, beliau tidak lagi seperti dulu yang hampir setiap masa ada di sisi.

 Kebanyakan orang percaya SSK mungkin dalam proses untuk bersara dan meninggalkan terus dunia politik. Iyalah, apa lagi dimahukannya, jadi ketua menteri sudah dan jadi menteri juga sudah merasa.

 Tidak pernah terbayang kepada sesiapa SSK akhirnya akan meninggalkan UMNO dan muncul bersama dengan pemimpin-pemimpin Sabah yang lain yang bukan saja keluar parti, malah sedia untuk menyatakan sokongan kepada kerajaan Pakatan Harapan pimpinan Tun Mahathir.

 Meskipun alasannya menyokong kerajaan ialah untuk memastikan pembangunan Sabah tidak terbantut, tetapi tidakkah SSK tiada sedikit pun teringat kepada jasa serta sumbangan UMNO terhadap dirinya?

 Apakah beliau juga sudah melupakan Najib yang sebelum ini banyak memberinya jawatan dan kedudukan?

 Dengan sudah bersama-sama pemimpin lain meninggalkan UMNO dan menyatakan sokongan kepada Tun Mahathir yang sebelum ini dibalun serta dikejinya, apakah SSK selepas ini akan kembali berperanan membela Perdana Menteri sebagaimana beliau membela Najib sebelumnya?
(ShahbudinHusin 13/12/2018)

0

0

votes
Article Rating
Kongsikan artikel ini


SKANDAL PROJEK JIWA MURNI – APA HUBUNGAN TAUKE SARAWAK DENGAN ZAHID
HAMIDI?

 Projek “Jiwa Murni” ini hanya nampak cantik pada nama dan sedap didengar di telinga saja.

 Di sebaliknya, projek ini menyimpan pelbagai rahsia atau mungkin membuka pekung yang melibatkan bekas pemimpin nombor dua negara era BN dahulu, Ahmad Zahid Hamidi dengan dua tauke dari Sarawak.

 Kisah projek membina jalan di seluruh pedalaman Sarawak yang dikenali sebagai projek “Jiwa Murni” ini bermula pada 2009 di mana pada ketika itu Zahid Hamidi memegang portfolio Menteri Pertahanan.

 Apa yang menarik perhatian adalah kementerian berkenaan bertanggungjawab mengendalikan projek tersebut dengan projek diberikan kepada syarikat swasta, tetapi perlaksanaannya menggunakan tenaga Kor Jurutera Angkatan Tentera Malaysia.

 Tujuan projek ini pada asalnya untuk menambah mutu kehidupan dan memberi keselesaan kepada penduduk luar bandar di Sarawak, lalu Zahid Hamidi melancarkan projek “Jiwa Murni” ini kononnya untuk menyediakan kemudahan fasiliti jalan raya kepada rakyat yang tinggal di pendalaman negeri berkenaan.

 Bagi tujuan menjimatkan kos, askar-askar dibawah jagaan Zahid Hamidi selaku Menteri Pertahanan ketika itu telah digunakan untuk melaksanakan kerja-kerja membina jalan-jalan di bawah projek “Jiwa Murni” itu.

 Dari satu segi, tentu saja timbul persoalan,  mengapakah askar-askar yang diberi tugas membina jalan itu, sedangkan projek diserahkan kepada syarikat swasta yang dilantik oleh Kementerian Pertahanan?

 Projek pertama “Jiwa Murni”  bermula pada 2009 dengan menaik taraf jalan balak dari Long Lopeng ke Ba’Kelalan yang siap pada 31 Sept 2011.

 Ketika inilah  dikatakan bermulanya hubungan Zahid Hamidi dengan seorang tauke atau ahli perniagaan Sarawak bernama Barry Tan, pemilik syarikat Mikro Sdn Bhd di mana syarikat tersebut bertanggungjawab mengendalikan projek jalan Long Lopeng – Ba’Kelalan itu.

 Barry mempunyai rakan niaga bernama Mr Chew Chiaw Han, pemilik syarikat Microsite Enterprise Sdn Bhd yang terbabit dalam perlaksanaan projek jalan Long Lopeng-Ba’Kelalan tersebut.

 Seterusnya, melalui projek itu kedua-dua tauke berkenaan berpeluang mengenali Zahid Hamidi dengan lebih rapat lagi.

 Kos asal projek dikatakan pada mulanya bernilai RM250 juta bagi jarak sejauh 75 km dan askar-askar telah dikerah untuk membina jalan di kawasan yang berlumpur dan meredah hutan-hutan yang belum diterokai.

 Zahid Hamidi kemudian dilapor menyifatkan kos pembinaan jalan ini berjaya dijimatkan, lalu ia dijadikan sebagai alasan untuk meneruskan lagi projek tersebut.

 Walhal, sebenarnya kualiti jalan yang dibina amat menyedihkan sekali serta tidak sepadan dengan kos yang dibelanjakan. Dikatakan dengan kualiti jalan yang dibina, kos yang sepatutnya tidak sampai pun separuh daripada harga projek.

 Dikatakan hanya tidak sampai beberapa tahun selepas dibina, jalan-jaln tersebut kebanyakannya telah rosak kerana pembinaannya tidak mengikut spesifikasi yang ditetapkan, selain bahan-bahan digunakan juga bermutu rendah.

 Walaupun diketahui umum wujud masalah yang timbul berkaitan kualiti jalan yang dibina, projek “Jiwa Murni” ini tetap menerima suntikan peruntukan apabila Perdana Menteri waktu itu, Najib Razak pada 2016 menyediakan peruntukan khas sebanyak RM743 juta untuk meneruskan pembinaan jalan di kawasan pedalaman lain seluruh Sarawak.

 Sekali lagi, Zahid difahamkan terus menyelia projek jalan-jalan ini atas kapasitinya sebagai Timbalan Perdana Menteri, meskipun pada 2016 itu beliau sudah berpindah portfolio daripada Kementerian Pertahanan ke Kementerian Dalam Negeri.

 Difahamkan tauke-tauke yang sebelum ini diberikan projek tersebut, terus menikmati kesinambungan kekayaan melalui hubungan rapat dengan Zahid Hamidi serta menerusi peruntukan khas yang diberikan Najib itu.

 Yang penting di sini,  sediakah Zahid Hamidi menjawab dan berterus terang tentang hubungannya dengan dua tauke di Sarawak, Barry Tan dan Chew Chiaw Han itu?

 Dalam waktu yang sama, SPRM juga perlu menyiasat serta meneliti skandal projek “Jiwa Murni” ini memandangkan ia merupakan projek yang dicetuskan oleh Zahid Hamidi dan mendapat peruntukan ratusan juta ringgit daripada kerajaan, tetapi jalan-jalan yang dibina banyak yang hancur dan tidak pun mampu memberi kemudahan yang selesa kepada rakyat di pedalaman Sarawak.

 Maklumat tambahan dan berita berkaitan projek Jiwa Murni turut boleh dibaca melalui pautan di bawah ini:-
https://cilisos.my/5-projects-to-help-underprivileged-malaysians-that-epic-failed/
http://www.theborneopost.com/2017/09/11/jiwa-murni-roads-wasteful-due-to-poor-quality-low-durability-baru-bian/
https://www.mstar.com.my/lokal/semasa/2016/04/29/zahid-743-juta

 Beberapa pendedahan seterusnya berkaitan projek Jiwa Murni akan menyusul lagi selepas ini.
(ShahbudinHusin 12/12/2018)

0

0

votes
Article Rating
Kongsikan artikel ini


APA SEBAB SPV KEMENTERIAN KEWANGAN PEGANG ASET TABUNG HAJI?

 Saya akan cuba mengulas berkenaan keperluan memindah aset tidak untung Tabung Haji kepada SPV bagi tindakan jangka pendek dengan bahasa mudah dan difahami orang awam.

 Menurut standard laporan kewangan (FRS), sesebuah syarikat harus mengisytiharkan kerugian jika nilai saham yang dibeli jatuh 20 peratus berbanding kos asal secara berterusan dalam tempoh sembilan hingga 12 bulan.

 Bagaimanapun, menurut PWC, Tabung Haji menetapkan had ambang (threshold) 70 peratus untuk tempoh 24 bulan. Angka itu diubah dua kali pada 2017, kepada 85 dan 90 peratus.

 PWC berkata jika had ambang ditetapkan pada 70 peratus, TH patut mengisytiharkan kerugian sebanyak RM1.313 billon. Jika pada 85 dan 90 peratus pula, kerugian patut diisytiharkan masing-masing sebanyak RM171 juta dan RM1 juta sahaja.

 PWC berkata penyembunyian kerugian ini bertujuan menunjukkan jumlah keuntungan yang cukup untuk membayar dividen pada 2012. Akta Tabung Haji 1995 tidak membenarkan pengagihan dividen ketika rugi. PWC berkata jika standard biasa dipakai (had ambang 20 peratus untuk tempoh 12 bulan), jumlah kerugian penuh ekuiti adalah sebanyak RM4.258 bilion.

 Bagi mengadapi masalah peninggalan pentadbiran lama tersebut, Tabung Haji dilihat berusaha mengemaskini aset tidak menguntungkan yang dimiliki ketika yang bernilai lebih RM 19.9 billion (berbanding asset yang bagus bernilai RM 57.1 bil).

 Ertinya aset ini semuanya rugi di atas kertas dan jika tidak memberikan hasil kepada Tabung Haji bagi tahun kewangan terkini dan kewujudannya di dalam buku Tabung Haji hanya merosakkan kesihatan laporan kewangan Tabung Haji yang akhirnya akan menyekat pemberian dividen kepada pendeposit.

 Justeru, bagi merawat hal terbabit dengan segera, pihak Tabung Haji memilih untuk memindahkan atau menukarkan aset tidak untung masa ini (termasuk Tanah TRX sebagaimana klasifikasi yang ditetapkan oleh Tabung Haji sendiri dan kaedah perakaunan) itu semuanya kepada SPV di bawah MOF, ia perlu dilaksanakan kerana tiada entiti perniagaan yang ingin membeli aset kurang bagus itu pada waktu ini, maka MOF adalah entiti yang tepat mewakili Kerajaan Malaysia bagi tujuan penerima pemindahan dengan berbalaskan pegangan instrumen pelaburan Sukuk dan RCPS-i untuk dimiliki oleh Tabung haji.

 Pegangan Sukuk bertempoh matang 7 tahun terbabit akan memberikan jangkaan pulangan sebanyak 5 % setahun  kepada Tabung Haji berbanding aset tidak bagus sedia ada yang tidak memberikan apa-apa.

 Bagaimanapun Redeemable Convertible Preferences Share (Islamic) yang bernilai RM 9.9 bil tiada tarikh matang dan tiada dividen tetapi sentiasa terbuka untuk ditebus kembali oleh TH. Jika digabungkan kedua-duanya beerti untuk aset bernilai RM 19.9 b, TH bakal mendapat pulangan 2.5 % setahun.

 Saya juga tidak lihat bagaimana mungkin MOF akan ‘merampas’ aset tiada hasil itu di masa akan datang, MOF Inc sifatnya berbeza seperti syarikat yang sifatnya hanya mengejar keuntungan, ia membawa agenda kerajaan.

 Kecuali jikalau SPV di bawah MOF inc itu menjualnya kepada pihak ketiga, itupun perlu diputuskan oleh kerajaan dan bukannya keputusan satu dua orang sahaja, khususnya jika aset terbabit adalah aset strategik.

 Semua wang pendeposit turut dijamin oleh kerajaan. Sebenarnya kerajaan Malaysia ‘hampir’ boleh dikatakan melalui MOF sedang ‘bail out’ Tabung haji melalui dua instrumen ini. Orang yang tidak biasa isu kewangan mungkin menganggapnya sebagai pelik.

 Aset tidak bagus atau tidak menguntungkan TH dikenal pasti menerusi dua kriteria. Bagi hartanah, ia membabitkan aset dengan hasil kurang dua peratus dan bagi ekuiti, nilai rosot nilai melebihi 20 peratus. Justeru jumlah nilai asset tersebut mencecah RM19.9 billion.

 Sefaham saya, tindakan pemindahan kepada SPV dan menerbit instrument pelaburan Sukuk dan RCPS-i tersebut boleh memberi kebaikan kepada TH iaitu :

 a. Menjadikan Tabung Haji mungkin berpeluang mendapat keuntungan dari pegangan Sukuk sebanyak 5 % setahun berbanding terjerat dengan aset tidak untung serta merosakkan tanggungan liabiliti dengan membesarkan jumlah ‘impairment loss’ dalam laporan kewangan Tabung Haji.

 b. Memastikan Tabung Haji mampu memberikan dividen kepada pendeposit kerana tanpa pemindahan melalui terbitan dua instrument patuh shariah itu; Tabung Haji akan dikira dalam keadaan defisit dengan liabilitinya melebihi aset justeru tidak boleh membayar dividen menurut akta Tabung Haji.

 Adalah hal biasa SPV di bawah MOF Inc  bertindak untuk tujuan-tujuan spesifik memegang aset kerajaan atau institusi kerajaan. Dahulu pun kerajaan merawat non-performing loans melalui Danaharta Nasional Bhd yang berfungsi seperti SPV pada waktu itu.

 Kini model yang digunakan dan dibentuk di bawah MOF bagi mengambil milik asset dengan ’bayaran’ sukuk dan RCPS-I sebagai balasan kepada Tabung Haji. Juga, aset di bawah di bawah MOF itu tidak sama sekali beerti ia dimiliki oleh Menteri kewangan atau timbalannya atau mana-mana individu politik, tetapi ia adalah dipegang oleh kerajaan Malaysia sendiri. Mungkin menjadi sebahagain GLC pada masa akan datang juga.

 Sebaiknya isu ini tidak dipolitikkan berlebihan (sikit-sikit adalah natural kerana tiada apa yang dapat lari dari politik) kerana pihak TH sedang berusaha sungguh-sungguh membaik pulih Tabung Haji yang sebelum ini dipegang oleh orang politik khususnya (dari kalangan ahli Lembaga Pengarah) sehingga kelihatan wujud campur tangan yang akhirnya mengurangkan kredibiliti dan TH, hari ini semua ahli Lembaga Pengarahnya bukan orang politik dan cadangan pemindahan ke SPV di bawah MOF juga sefaham saya adalah datang dari perbincangan lembaga Pengarah, PWC dan pengurusan tertinggi lalu dibentang cadangan tersebut di kabinet Malaysia.

 Kita sama-sama berdoa Tabung amanah untuk tujuan mulia Haji ini semakin baik. Sudah tentu pihak pengurusan baru mereka sedang melaksanakan tugasan mereka sebaik mungkin bagi mengembalikan zaman keuntungan bagi TH sebagai contoh tahun 2013 dengan keuntungan bersih sebanyak RM 2.45 bil setelah ditolak segala liabiliti dan adjustment.

 Jikalau apa yang dijangka tidak berlaku malah Tabung haji telah menjadi semakin teruk dan dicerobohi pula secara politik, maka bolehlah dianjurkan bantahan ala Himpunan Kesyukuran Penolakan ICERD sekali lagi atau boleh juga diubah kerajaan yang ada melalui Pilihanraya ke-15 kelak.

 Dr. Zaharuddin Abd Rahman
 Presiden MURSHID
 Adj. Prof Faculty of Business & Accountancy UNISEL

0

0

votes
Article Rating
Kongsikan artikel ini